*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*102. számú előterjesztés*

Bátaszék Város Önkormányzat Képviselő-testületének 2025. május 28-án

15 órakor megtartandó ülésére

a 2024. évi gyermekjóléti és gyermekvédelmi feladatok ellátásának értékelése

|  |
| --- |
| **Előterjesztő:** dr. Firle-Paksi Anna aljegyző  **Készítette:** Borosné Simon Zsuzsanna Gondozási Központ vezető  Simon Csabáné MOB főigazgató  Boros Zsuzsanna szociális ügyintéző  Péter Róbert szociális ügyintéző  **Törvényességi ellenőrzést végezte:** Takaróné dr. Mihó Beatrix  kirendeltségvezető  **Tárgyalja:**  Szociális Bizottság: 2024. 05. 27. |

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. §-ának (6) bekezdése rendelkezik arról, hogy „***A települési önkormányzat és állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít. Az értékelést - települési önkormányzat esetén a képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”***

Az értékelés tartalmi követelményeit a gyámhatóságokról, valamint a gyermekvédelmi és gyámügyi igazgatásról szóló 149/1997.(IX.10.) Korm. rendelet 10. számú melléklete határozza meg.

A fenti jogszabályi kötelezettségnek teszünk eleget ebben az évben is. Kérem, az önkormányzat 2024. évi gyermekjóléti feladatainak ellátásáról szóló értékelő beszámolót, szíveskedjen elfogadni.

**Határozati javaslat:**

**beszámoló az önkormányzat gyermekjóléti feladatainak 2024. évi ellátásáról**

Bátaszék Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdésében foglaltakra figyelemmel az önkormányzat 2024. évi gyermekjóléti feladatai ellátásának értékeléséről szóló beszámolót elfogadja.

*Határidő:* 2025. május 31.

*Felelős:* dr. Firle-Paksi Anna aljegyző

(a határozat és a beszámoló megküldéséért)

*Határozatról értesül:* Tolna Vármegyei Kormányhivatal,

Gondozási Központ, Helyben,

MOB igazgatója, Helyben

BKÖH Hatósági Iroda,

irattár

***149/1997.(IX.10.) Korm. rendelet***

***10. számú melléklete***

***Tartalmi követelmények a települési önkormányzat és a megyei kirendeltség számára, a Gyvt. 96. §-ának (6) bekezdésében előírt átfogó értékelés elkészítéséhez***[***\****](https://net.jogtar.hu/jogszabaly?docid=99700149.KOR#lbj1222idcd3f)

*I. A települési önkormányzat által készítendő átfogó értékelés tartalmi követelményei:*

1. A település demográfiai mutatói, különös tekintettel a 0-18 éves korosztály adataira.

2.[\*](https://net.jogtar.hu/jogszabaly?docid=99700149.KOR#lbj1223idcd3f) Az önkormányzat által nyújtott pénzbeli, természetbeni ellátások biztosítása:

- a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,

- egyéb, a Gyvt.-ben nem szabályozott pénzbeli vagy természetbeni juttatásokra vonatkozó adatok,

- gyermekétkeztetés megoldásának módjai, kedvezményben részesülőkre vonatkozó statisztikai adatok.

3.[\*](https://net.jogtar.hu/jogszabaly?docid=99700149.KOR#lbj1224idcd3f) Az önkormányzat által biztosított személyes gondoskodást nyújtó ellátások bemutatása:

- gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),

- gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

4-5.[\*](https://net.jogtar.hu/jogszabaly?docid=99700149.KOR#lbj1225idcd3f)

6.[\*](https://net.jogtar.hu/jogszabaly?docid=99700149.KOR#lbj1226idcd3f) A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.

7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).

8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.

9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).

**Beszámoló**

Bátaszék Város Önkormányzata

gyermekjóléti feladatainak 2024. évi ellátásáról

**I. Bátaszék város demográfiai mutatói**

(2024 . december 31-ei állapot)

**férfi nő összesen**

0 – 2 éves 82 81 163

3 – 5 éves 93 96 189

6 – 14 éves 255 256 511

15 – 18 éves 127 110 237

fiatal felnőtt (19 - 24) 179 181 360

aktív felnőtt (25 – 65) 1757 1711 3468

inaktív felnőtt (66 - ) 514 799 1313

**II. Az önkormányzat által nyújtott pénzbeli és természetbeni ellátások biztosítása, gyermekétkeztetés**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) a pénzbeli és természetbeni ellátások közül nevesíti a rendszeres gyermekvédelmi kedvezményt, a rendszeres gyermekvédelmi kedvezményhez kapcsolódó pénzbeli ellátását.

1. **Rendszeres gyermekvédelmi kedvezmény**

A rendszeres gyermekvédelmi kedvezményre jogosultság megállapításának célja annak igazolása, hogy a gyermek szociális helyzete alapján jogosult:

1. ingyenes vagy kedvezményes intézményi gyermekétkeztetés és a szünidei gyermekétkeztetés,
2. meghatározott pénzbeli támogatás,
3. valamint a külön jogszabályban meghatározott egyéb kedvezmények igénybevételére.

A Magyar Közlöny 2024. évi 66. számában kihirdetésre került a gyermekek védelme érdekében egyes törvények módosításáról szóló 2024. évi XXX. törvény.

A Módtv. 2024. július 1-jei hatályba lépéssel módosítja a gyermekek védelméről és a gyámügyi igazgatásról szóló 1997. évi XXXI. törvény hatálya alá tartozó rendszeres gyermekvédelmi kedvezményre való jogosultság szabályozását [Gytv. 19. § (2) bekezdése] azzal, hogy a jövedelmi értékhatár megemelésre került, továbbá az egy főre eső jövedelem elbírálásánál nem kell figyelembe venni a gondozó családban élő gyermek árvaellátását.

*A rendszeres gyermekvédelmi kedvezményre való jogosultságot meg kell állapítani, ha a gyermeket gondozó családban az egy főre jutó havi jövedelem összege nem haladja meg:*

* *a szociális vetítési alap összegének 245 %-át (****2024. évben 69 825 Ft-ot****), ha a gyermeket egyedülálló szülő, illetve más törvényes képviselő gondozza, a gyermek tartósan beteg, illetve súlyosan fogyatékos, vagy a nagykorúvá vált gyermek megfelel a 20. § (2) bekezdésében foglalt feltételeknek;*
* *a szociális vetítési alap összegének 225%-át (****2024. évben 64 125 Ft-ot****) az első pont alá nem tartozó esetben, és az igénylő az ellátásra való jogosultság vagyoni és egyéb feltételeinek egyébként megfelel.*

A bölcsődei ellátásban, óvodai nevelésben, a nappali rendszerű iskolai oktatás 1-8. évfolyamán részt vevő és rendszeres gyermekvédelmi kedvezményben részesülő gyermek után az intézményi térítési díj 100 %-át, míg a nappali rendszerű középfokú és felsőfokú oktatásban részt vevők esetén (23, ill. 25 éves korig) a térítési díj 50 %-át kell normatív kedvezményként biztosítani.

Kedvezményben részesülők száma:                                    110 fő,

melyből 1 nagykorú és 109 kiskorú

2024. évben megállapított kedvezmények száma                  110 fő

2024. évben megszűnt kedvezmények száma                       108 fő

Elutasított kérelmek száma                                                     1 fő (nem egy lakcímen lakók, nem egy háztartásban élő hozzátartozók)

A kedvezményben részesített családok száma               52 család

   ebből: - 1 gyermekes                                                              15 fő

              - 2 gyermekes                                                              23 fő

              - 3 gyermekes                                                                8 fő

              - 4-5 gyermekes                                                             5 fő

              - 6 vagy annál több gyermekes                                      1 fő

Ebből egyedülálló szülő                                                             29 fő

Családi jövedelmi helyzet:

- szociális vetítési alap összegét nem éri el                       55 fő

- szociális vetítési alap (28.500 Ft) eléri, illetve meghaladja          55 fő

1. **Gyermekétkeztetés**

A Mikrotérségi Óvoda, Bölcsőde és Konyha intézményében működik a konyha (helyileg továbbra is az általános iskolában), amely az általános iskola, a gimnázium és az óvoda mellett a bölcsődében étkező gyermekek speciális igényeinek megfelelő étkeztetését is megoldja.

**Ingyenesen** kell biztosítani a bölcsődei ellátásban vagy az óvodai nevelésben részesülő gyermek számára az intézményi gyermekétkezést, ha rendszeres gyermekvédelmi kedvezményben részesül; ha tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek; ha olyan családban él, amelyben három vagy több gyermeket nevelnek; továbbá azok számára is, akik olyan családban élnek, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval és társadalombiztosítási járulékkal csökkentett összegének 130 %-át, vagy nevelésbe vették.

**Ingyenesen** kell biztosítani továbbá azon tanulók számára, akik az 1-8. évfolyamon nappali rendszerű oktatásban vesznek részt, és rendszeres gyermekvédelmi kedvezményben részesülnek vagy nevelésbe vettek.

Kedvezményes (50 %-os) étkezésben az az 1-8. évfolyamon és azon felüli évfolyamon tanuló gyermek részesül, aki három vagy több gyermeket nevelő családban élő gyermek, vagy tartósan beteg, vagy fogyatékos gyermek és nem részesül ingyenes intézményi gyermekétkeztetésben.

bölcsődei ingyenes étkezés:                                                                     13 fő,

óvodai ingyenes étkezés:                                                                       169 fő,

általános iskolai ingyenes étkezés:                                                          59 fő,

általános iskola kedvezményes étkeztetés:                                            103 fő,

középiskolában ingyenes étkezés:                                                            2 fő,

középiskolai kedvezményes étkezés:                                                      21 fő.

(a középiskolások = II. Géza Gimnázium tanulói)

Bátaszék Város Önkormányzata 2022 júliusától gyermekétkeztetés keretében megállapított személyi térítési díj megfizetéséhez kapcsolódó kedvezményt vezetett be. Ilyen díjkedvezményt biztosít azon általános iskolás gyermek részére, aki olyan családban él, amelyben az egy főre jutó jövedelem nem haladja meg a nettó 115.000.- Ft-ot és állami normatív kedvezményben nem részesül. A kedvezmény a személyi térítési díj 25 %-a.

1. **Pénzbeli támogatás**

Annak a gyermeknek, fiatal felnőttnek, akinek rendszeres gyermekvédelmi kedvezményre való jogosultsága

ba) 2024. augusztus 1-jén fennállt, augusztus hónapjában

bb) 2024. november 1-jén fennállt, november hónapjában

pénzbeli támogatás jár. A Gyvt. 2017. január 1-jén hatályba lépett módosításával a támogatás összege 2017. évtől emelésre és differenciálásra került. A differenciálás alapján a rendszeres gyermekvédelmi kedvezményre jogosult és egyben hátrányos helyzetű, halmozottan hátrányos helyzetű gyermekek számára emelt összegű támogatás, míg a rendszeres gyermekvédelmi kedvezményre jogosult gyermekek számára alapösszegű támogatás kerül biztosításra. Az emelt összegű támogatás 6.500 Ft/gyermek, az alapösszegű támogatás 6.000 Ft/gyermek értékben került megállapításra.

Ez augusztus hónapban 100 főt jelentett összesen. Ebből alapösszegű támogatásban 33 fő, emelt összegű támogatásban 67 fő részesült. Alapösszegű kifizetett támogatás összege 198.000 Ft, emelt összegű támogatás összege 435.500 Ft volt. Ezt 1 nagykorú és 99 kiskorú személy kapta.

Novemberben 106 fő kapott támogatást. Ebből alapösszegű támogatásban 40 fő, emelt összegű támogatásban 66 fő részesült. Alapösszegű kifizetett támogatás összege 240.000 Ft, emelt összegű támogatás összege 429.000 Ft volt. Ezt 1 nagykorú és 105 kiskorú személy kapta.

1. **Külön jogszabályban meghatározott egyéb kedvezmények**

2017 szeptemberétől minden általános iskolás gyermek részére a tankönyvek ingyenesen állnak rendelkezésre. A felsőoktatásról szóló törvény értelmében az a kedvezményre jogosult gyermek, akinek a hátrányos helyzetét illetve a halmozottan hátrányos helyzetét a jegyző megállapította, a felvételi eljárás során többletpontra jogosult.

1. **Rendszeres gyermekvédelmi kedvezményhez kapcsolódó kiegészítő pénzbeli ellátás**

A rendszeres gyermekvédelmi kedvezményhez kapcsolódó kiegészítő pénzbeli ellátását a rendszeres gyermekvédelmi kedvezményben részesülő gyermek után a gyermek családbafogadó gyámjául kirendelt hozzátartozó kapja, amennyiben a gyermek tartására köteles és nyugdíjszerű rendszeres ellátásban részesül. 2024. évben ebben az ellátási formában senki nem részesült.

1. **Szünidei gyermekétkeztetés**

2016. január 1-jétől a települési önkormányzat már nemcsak a nyári szünet idejére, hanem az összes iskolai szünet alkalmával a szülő kérelmének megfelelő időtartamban a déli meleg főétkeztetést ingyenesen biztosítja a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére, valamint ingyenesen biztosíthatja a rendszeres gyermekvédelmi kedvezményre jogosult gyermekek részére. A szünidei étkezést a települési önkormányzat az adott tanítási szünet időtartamára eső valamennyi munkanapon köteles megszervezni és biztosítani.

|  |  |  |  |  |  |
| --- | --- | --- | --- | --- | --- |
| **2024. év** | **időpont** | **szülői igény** | **tényleges részvétel** | **ebből** | |
| **HH** | **HHH** |
| **Tavaszi szünet** | márc.28. - ápr. 5. | 24 | 24 | 20 | 4 |
| **Nyári szünet** | jún.22.- szept.1. | 23 | 23 | 19 | 4 |
| **Őszi szünet** | okt. 26. – nov. 3. | 20 | 20 | 16 | 4 |
| **Téli szünet** | dec.21.- jan. 5. | 19 | 19 | 15 | 4 |

1. **Hátrányos és halmozottan hátrányos helyzet**

Hátrányos vagy halmozottan hátrányos helyzet fennállásának megállapítása a rendszeres gyermekvédelmi kedvezményre való jogosultság megállapításakor és azt követően is kérelmezhető. Ebben az esetben a feltételek fennállását a kérelem benyújtásának időpontjára vonatkozólag kell vizsgálni, valamint a hátrányos és halmozottan hátrányos helyzet a kérelem benyújtásának napjától a fennálló rendszeres gyermekvédelmi kedvezmény időtartamára állapítható meg.

A gyermekek védelméről és a gyámügyi igazgatásról szóló 1997. évi XXXI. Törvény (továbbiakban: Gyvt.) 67/A.§ (1) bekezdése értelmében **hátrányos helyzetű** az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

1. a szülő vagy a családbafogadó gyám a rendszeres gyermekvédelmi kedvezmény igénylésekor **legfeljebb alapfokú iskolai végzettséggel** rendelkezik,
2. a szülő vagy a családbafogadó gyám **aktív korúak ellátására jogosult** vagy a rendszeres gyermekvédelmi kedvezmény igénylésének időpontját megelőző 16 hónapon belül **legalább 12 hónapig álláskeresőként nyilvántartott személy**,
3. a gyermek **lakókörnyezete elégtelen**, félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

Halmozottan hátrányos helyzetű az a gyermek, aki a rendszeres gyermekvédelmi kedvezményre való jogosultság mellett a fenti a)-c) pontok közül kettőnek felel meg.

2024 decemberében Bátaszéken a hátrányos helyzetű gyermekek száma 70gyermek volt, a halmozottan hátrányos helyzetű pedig 4 fő.

1. **Önkormányzati rendeletben szabályozott pénzbeli támogatási formák**

A képviselő-testület a helyi gyermekvédelmi ellátásokról szóló 9/2021.(VII.2.) önk-i rendeletében szabályozza a különböző személyes gondoskodási formákat, valamint az egyes pénzbeli támogatási formákat:

1. anyaszállón történő tartózkodás napidíjának átvállalása,
2. zeneiskolai támogatás
3. védőoltásokhoz nyújtandó támogatás.

*Anyaszállón történő tartózkodás napidíjának átvállalására az elmúlt évben sem került sor.*

1. **Zeneiskolai támogatás**

Az a szülő, akinek a gyermeke a bátaszéki alapfokú művészeti iskola zeneiskolai tanulója és a bátaszéki fúvószenekar tagja a féléves zeneiskolai térítési díj vagy tandíj összegével megegyező támogatásban részesül. A támogatás megítélésére évente két alkalommal hivatalból kerül sor, melyhez be kell szerezni a zeneiskolai- és zenekar-látogatási igazolást, valamint a díj kiegyenlítésére vonatkozó számla másolatát. Ez 2024-ben 9 fő támogatását jelentette, és erre 156.200 Ft támogatást biztosított a képviselő-testület.

1. **Védőoltásokhoz nyújtandó támogatás**

Bátaszék közigazgatási területén állandó lakóhellyel rendelkező jogosultak számára az önkormányzat természetbeni ellátásként

1. a 6-24 hetes csecsemők számára a rotavírus
2. a 0-2 éves közötti gyermekek számára a Meningococcus B törzs (agyhártyagyulladás)

megelőzése érdekében anyagi támogatást nyújt a védőoltásokhoz. Az a.) pontban szereplő védőoltásnál abban az esetben, ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének a hatszorosát, úgy a támogatás összege a két oltóanyagból álló oltási sorozat beszerzési ár költségének az 1/2 része. Különös méltánylást érdemlő esetben – ha a család egy főre eső jövedelme nem haladja meg a szociális vetítési alap összegének a háromszorosát – a támogatás összege a két oltóanyagból álló oltási sorozat beszerzési ár teljes költsége.

2024 évben rotavírus elleni védőoltáshoz nyújtandó támogatásban 7 fő részesült, melyből 2 fő egy oltóanyagra, míg 5 fő mindkét oltóanyagra megkapta a támogatást.

2020. október 1.-jétől a bárányhimlő elleni védőoltás helyett a Meningococcus B törzs (agyhártyagyulladás) elleni védőoltás támogatása került bevezetésre. Ezen támogatás abban az esetben kerül megállapításra

a) ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének az hatszorosát, a támogatás összege a három oltóanyagból álló oltási sorozat beszerzési ár költségének az 1/3 része,

b) ha a családban az egy főre eső jövedelem – a szülő ezirányú nyilatkozata alapján – nem haladja meg a szociális vetítési alap összegének a négyszeresét, a támogatás összege a három oltóanyagból álló oltási sorozat beszerzési ár költségének a 2/3 része, míg

c) abban az esetben, ha a család egy főre eső jövedelme nem haladja meg a szociális vetítési alap összegének háromszorosát – a támogatás összege a három oltóanyagból álló oltási sorozat beszerzési ár teljes költsége**.**

2024-ben Meningococcus B törzs (agyhártyagyulladás) elleni védőoltáshoz nyújtandó támogatásban 11 fő részesült, melyből 7 fő egy oltóanyagra, 2 fő kettő oltóanyagra és 2 fő mindhárom oltóanyagra megkapta a támogatást.

1. **Bursa Hungarica Önkormányzati Ösztöndíj pályázat**

Bátaszék város képviselő-testülete a 126/2001.(VIII.28.) ÖKH számú határozatával csatlakozott először a Bursa Hungarica Felsőoktatási Önkormányzati Ösztöndíjpályázathoz, amit azóta minden évben megújít. Az ösztöndíj két részből áll: az önkormányzat által megítélt támogatásból és a központi támogatásból. A támogatás összegével azonos mértékű, de maximum 5.000 Ft központi támogatás illeti meg a pályázót. A támogatás feltételeit a szociális bizottság határozza meg, és a beérkező pályázatokat is a bizottság bírálja el.

2024. évben az

* „A” típusú pályázati felhívásra 8 fő felsőoktatásban tanuló hallgató nyújtott be kérelmet, ebből 8 megfelelt a pályázati kiírásnak és számukra 16.000.-Ft ösztöndíj lett megállapítva,
* „B” típusú pályázat felülvizsgálata 6 korábbi pályázónál megtörtént, melyből 3 esetben a megszüntetés mellett kellett dönteni, mivel 2 korábbi pályázó„ A” típusú pályázata érvényes, valamint 1 esetben az egy főre jutó jövedelem meghaladja a pályázati kiírásban meghatározott értéket. A jogosultság a további 3 esetben fennáll, az 10.000-11.000 Ft korábban megállapított ösztöndíjak továbbfolyosítása történik.

A támogatási kérelmek elbírálásához a képviselő-testület 1,6 millió forintot biztosított az önkormányzat költségvetésében, melyből így a teljes 1,6 millió forint kerül felhasználásra.

**III. Az önkormányzat által biztosított személyes gondoskodást nyújtó ellátások bemutatása**

2005. május 1-től a Gondozási Központ keretein belül történik a családsegítő és gyermekjóléti feladatok ellátása.

**Az intézmény irányító szerve**

Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása Társulási Tanácsa

***Székhelye*** 7140 Bátaszék, Szabadság u. 4.

**Az intézmény fenntartója**

Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulása

***Székhelye*** 7140 Bátaszék, Szabadság u. 4.

**Az intézmény alaptevékenysége**

A szociális igazgatásról és szociális ellátásokról szóló 1992. évi III. törvényben meghatározott egyes szociális alapszolgáltatások bentlakás nélküli, családsegítés és gyermekjóléti feladatok ellátása.

**Az intézmény illetékessége, működési területe**

* családsegítés és a gyermekjóléti szolgáltatás Bátaszék város (általa Alsónána, Alsónyék és Sárpilis községek, 2025.01.01-től Várdomb község),
* a házi segítségnyújtás és a jelzőrendszeres házi segítségnyújtás Bátaszék város, Alsónána, Alsónyék, Báta, Pörböly, Sárpilis és Várdomb községek,
* az idősek nappali ellátása Bátaszék város, Alsónána, Alsónyék, Pörböly, Sárpilis és Várdomb községek,
* az étkeztetés Bátaszék város.

**Személyi és tárgyi feltételek a Család- és Gyermekjóléti Szolgálatnál (továbbiakban: Szolgálat)**

**Személyi feltételek**

A 2024-es évben 5 engedélyezett álláshellyel rendelkezett Szolgálatunk. 1 fő intézményvezető, 1 fő szakmai vezető osztott munkakörben családsegítői feladatokat is ellátva, 2 fő családsegítő és 1 fő adminisztrátor teljes munkaidőben látta el a feladatokat. Valamennyi munkavállaló határozatlan idejű közalkalmazotti jogviszonyban áll.

A tavalyi évben az adminisztrátori munkakörben május 1-től személyi változás történt.

Bátaszék városban és a társult településeken összesen 3 fő családsegítő látta el a szakmai feladatokat.

**Továbbképzések**

Az intézmény szakképzett dolgozóinak regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek.

A személyes gondoskodást végző személyek továbbképzéséről és a szociális szakvizsgáról

szóló 9/2000. (VIII. 4.) SZCSM rendeletben foglaltak szerint, a 2024-es évben 3 családsegítő, 1 képzésben vett részt, amely 32 pontot ért.

A képzési időszak alatt (egy továbbképzési időszak 4 év), felsőfokú végzettség esetén 80, egyéb szakképesítés esetén 60 pontot kell megszerezni három féle - kötelező, munkakörhöz kötött és választható továbbképzési program - fenti jogszabály által meghatározott %-os teljesítésével.

A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tesszük, ezzel is segítve és motiválva őket a szakmai fejlődésre.

**Tárgyi feltételek**

Szolgálatunk székhelye a 7140 Bátaszék, Budai u. 21. szám alatt, a település fő utcáján, jól megközelíthető helyen helyezkedik el, ahol parkolásra az utcai parkolókban van korlátozott számban lehetőség. Egyes napszakokban nagyon nehéz a parkolás, mert hosszú ideig zsúfoltak a parkolók. A munkaidőben a kerékpárok elhelyezése az intézmény udvarán lévő kerékpártartóban, vagy esős idő esetén, a teraszon megoldott. Intézményünk nem rendelkezik fedett kerékpártárolóval, ezért a céges kerékpárt a lépcsőházban tudjuk tárolni munkaidőn kívül.

Az épület emeletes, de a szakmai munka az alsó szinten folyik - ami akadálymentesített - így a mozgásukban korlátozott ügyfeleink is nehézség nélkül igénybe tudják venni az intézményi szolgáltatásokat. Az emeleti rész jelenleg technikai okok miatt nem használható hivatalos események, rendezvények céljára.

Az alsó, használatban lévő szinten, a három irodahelyiségből kettő rendelkezik klímaberendezéssel, amely nagyban megkönnyítette a nyári forróságban a munkavégzést és az ügyintézés okán az épületet felkereső ügyfelek itt töltött idejének eltöltését.

Továbbiakban is problémát jelent, hogy nincs raktárhelyiségünk, mivel egész évben fogadjuk a lakossági felajánlásból érkező ruhaneműket, konyhai eszközöket, tisztálkodásiszereket.

A húsvéti és a karácsonyi élelmiszerosztáshoz megvásárolt termékek raktározását a tavalyi évben nem tudtuk megoldani, így a csomagok pakolásáig a Coop élelmiszerbolt tudta azokat tárolni. A két esemény helyszíne különböző volt: az egyik a helyi művelődési házban, a másik pedig a helyi önkormányzat házasságkötő termében került megrendezésre.

A Szolgálatnál dolgozó szakemberek mindegyike külön számítógéppel, íróasztallal rendelkezik. A telefonálási, szkenelési, fénymásolási lehetőség minden munkavállaló számára biztosított a munkaidő teljes egészében. Az intézmény más szakmai egységeiben dolgozók részére is lehetőséget biztosítottunk dokumentumok fénymásolásra, nyomtatására.

Intézményünk családsegítői két mobiltelefonnal rendelkeznek, amelyeket felváltva használtak aszerint, ki van a társult településeken. Az ellátott településekre a családsegítők saját gépjárművel, illetve tömegközlekedési járművel jártak. Az utazás költségét az érvényben lévő jogszabályok alapján, intézményünk megtérítette a dolgozók részére.

A jogszabályi előírásoknak megfelelően, minden munkavállaló részére munkaruhát biztosított a fenntartó 20.000 Ft értékben.

Egész évben megoldott volt a munkavállalók védőeszközökkel történő ellátása, valamint nagy hangsúlyt fektettünk a higiéniai szabályok szigorú betartására.

# A Család-és Gyermekjóléti Szolgálat

# 2024. évi szakmai munkájának bemutatása

Gyermekjóléti szolgáltatás a családsegítéssel egy szolgáltatóként, a család- és gyermekjóléti szolgálat keretében működtethető.

**A gyermekek védelmének rendszere az alábbi pillérekre épül**

* Pénzbeli és természetbeni ellátások
* Személyes gondoskodás keretébe tartozó gyermekjóléti alapellátások
* Személyes gondoskodás keretébe tartozó gyermekvédelmi szakellátások
* Gyermekvédelmi gondoskodás keretébe tartozó hatósági intézkedések (védelembe vétel, hátrányos, halmozottan hátrányos helyzet megállapítása, családba fogadás, ideiglenes hatályú elhelyezés, nevelésbe vétel, nevelési felügyelet)
* A bíróság által javítóintézeti nevelésre utalt, illetve előzetes letartóztatásba helyezett fiatalkorúak javítóintézeti ellátása

Az önkormányzatok feladata a szociális és gyermekjóléti - gyermekvédelmi alapellátás biztosítása, annak érdekében, hogy a gyermekek testi, érzelmi, értelmi és erkölcsi fejlődését, jólétét és családban történő nevelkedését elősegítse, biztosítsa. A szakellátás feladata a családból kiemelt gyermekek helyettesítő védelmének biztosítása.

A Család- és Gyermekjóléti Szolgálat a szolgáltatási körébe tartozó feladatait a Szociális igazgatásról és szociális ellátásokról szóló 1993. évi III. törvény (továbbiakban: Szt.) és a gyermekek védelméről szóló 1997. évi XXXI. törvény (továbbiakban: Gyvt.) és a végrehajtásukra kiadott kormányrendeletek, az ágazati miniszteri rendeletek, valamint Bátaszék Város Önkormányzatának Képviselő-testülete által elfogadott helyi szociális és gyermekvédelmi rendeletek határozzák meg.

A család-és gyermekjóléti szolgálat ellátja a Gyvt. 39. § (2)-(4) bekezdése, 40. §-a, valamint az Szt. 64. §-a szerinti feladatokat.

**A feladatellátás általános megközelítése**

**A családsegítés célja, feladata**

A szociális vagy mentálhigiénés problémák, illetve egyéb krízis helyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

**A gyermekjóléti szolgáltatás célja, feladata**

A gyermek testi, értelmi, érzelmi, szellemi, erkölcsi fejlődésének, jólétének, családban történő nevelkedésének elősegítése, veszélyeztetettségének megelőzése, megszüntetése, családból való kiemelésének megelőzése. Az alapellátás hozzájárul a gyermek hátrányos és halmozottan hátrányos helyzetének feltárásához és a gyermek szocializációs hátrányának csökkentésével, annak leküzdéséhez.

A gyermekjóléti szolgáltatás a szociális munka eszközeivel és módszereivel hozzájárul az egyének, családok, csoportok és közösségek jólétéhez, fejlődéséhez és szociális környezetükhöz való alkalmazkodáshoz. A gyermekek jóllétét garantáló szolgáltatások biztosítására, a gyermeki jogok védelmére vonatkozó tevékenység, a családok, az egyének – különös tekintettel a gyermekek – szociális és mentálhigiénés támogatását foglalja magában. Ezen felül a családtervezési, pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadást vagy az ezekhez való hozzájutást megszervezi. Támogatja, segíti, tanácsokkal látja el a válsághelyzetben lévő várandós anyát, valamint szervezi a szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutását

**Az intézmény alapfeladatai**

A család-és gyermekjóléti szolgálat olyan általános segítő szolgáltatást végez a szociális munka eszközeinek és módszereinek felhasználásával, amelynek célja elősegíteni az egyének, és a családok életvezetési nehézségeinek elhárítását és feloldását.

* A család és gyermekjóléti szolgáltatás feladata az ellátási területén, a települések teljes lakossága részére személyes gondoskodást nyújtó alapellátás biztosítása.
* A helyi társadalom, szociális, közéleti és közösségi problémáinak feltárása, és azok megoldásának segítése.
* Az egyéni, családi és közösségi szociális segítő szolgálat hatékony működtetése, a szociális és mentálhigiénés problémák, krízishelyzetek megoldásában segítségnyújtás.
* Fontos, hogy az intézmény a szolgáltatásokkal igyekezzen kielégíteni az alapvető lakossági szükségleteket, igényeket, a helyi kezdeményezések és a szakmai kompetencia összekapcsolásával. Segítségnyújtás az életfeltételek javításáért, a gyermekek érdekének védelméért, a fiatalok előnyösebb pályakezdéséért, a családok, az idősek, a nyugdíjasok szociális, mentális problémáinak megoldásáért, kiszolgáltatottságának enyhítéséért.
* *A szociális segítő munka keretében biztosítani kell*: a szociális, életvezetési, mentálhigiénés tanácsadást, az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését.
  + A szociális segítő tevékenységet, így a családban jelentkező működési zavarok, illetve konfliktusok megoldásának elősegítését, közösségfejlesztő programok szervezését, valamint egyéni és csoportos készségfejlesztést, a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását.
* A szociális segítő munka a szolgáltatást igénybe vevő személy otthonában, családi környezetében tett látogatások, illetve a család- és gyermekjóléti szolgálat e célra kialakított helyiségében folytatott segítő beszélgetés és egyéb segítő tevékenységek útján valósul meg.

**A Szolgálat által ellátandó célcsoportok**

*Az ellátási területen élő:*

* szociális és mentálhigiénés problémákkal küzdő, veszélyeztetett és vagy krízishelyzetben lévő egyének/családok - gyermekek,
* az együttműködésre kötelezettek,
* az észlelő- és jelzőrendszer által küldött egyének /családok,
* mindazok, akik problémájukkal az intézményhez fordulnak,
* alacsony jövedelemmel rendelkező személyek/családok, munkanélküliek,
* életvezetési problémákkal küzdő személyek/ családok,
* gyermeknevelési problémákkal küzdő személyek/ családok,
* csökkent munkaképességű személyek, egészségügyi problémákkal küzdő személyek,
* egyedülállók, időskorúak, szenvedélybetegek, pszichiátriai betegek,
* az iskolából rendszeresen hiányzó, illetve kikerülő fiatalok,
* párkapcsolati problémákkal küzdő szülők,
* kriminalizálódó fiatalok.

**Az ellátások igénybevétele**

Intézményünk szolgáltatásait a feladatellátásban részt vevő települések (Bátaszék, Alsónána, Alsónyék és Sárpilis, 2025.01.01-től Várdomb) közigazgatási területén életvitelszerűen élő vagy ott tartózkodó lakosok vehetik igénybe. Krízishelyzet esetén bárki (más illetékességi területhez tartozó személy is) felkeresheti segítségért az intézményt.

A személyes gondoskodás igénybevétele (ha a törvény másként nem rendelkezik) önkéntes és az ellátást igénybe vevő kérelmére történik.

* Cselekvőképtelen kiskorú és cselekvőképességet teljesen korlátozó gondnokság alatt álló személy kérelmét törvényes képviselője terjeszti elő, korlátozottan cselekvőképes kiskorú és a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy a kérelmét törvényes képviselőjének hozzájárulásával terjesztheti elő.
* A korlátozottan cselekvőképes kiskorú, a cselekvőképességében a gyermekjóléti, gyermekvédelmi, szociális ellátások igénybevételével összefüggő jognyilatkozatok tekintetében részlegesen korlátozott nagykorú személy és a törvényes képviselője között az ellátás igénybevételével kapcsolatban felmerült vitában - a tényállás tisztázása mellett - a gyámhatóság dönt.
* Ha a gyermek védelme-érdeke, az ellátás önkéntes igénybevételével nem biztosított, a törvény az ellátás kötelező igénybevételét elrendeli, hatósági eljárás-beavatkozás formájában.

Az intézményi szolgáltatásokat térítésmentesen vehetik igénybe az ellátottak.

Az ellátást igénybe vevővel, hozzátartozójával, családjával vagy törvényes képviselőjével a Szolgálat családsegítői együttműködési megállapodást kötnek és folyamatos kapcsolatot tartanak.

**Az ellátások igénybevételének módja**

* Személyes megkeresés, amely vagy az intézményben, vagy a kliens lakásán történik
* Telefonos megkeresés
* Írásbeli megkeresés

Szolgálatunkat több esetben keresték meg szociális problémákkal küzdő egyének és gyermektelen családok, akiknek jellemzően tanácsadás, ügyintézés, segítő beszélgetés, információnyújtás keretében segítettünk. Ezen esetekben nem került sor együttműködési megállapodás megkötésére, mivel az esetek egy része már az első beszélgetéssel lezárul.

Sokszor csak információra, tájékoztatásra, ügyintézésben való segítségnyújtásra, javaslatra van szüksége a kliensnek egy adott ügyben.

A szociális segítő tevékenység a személyes gondoskodást végző és a szolgáltatást igénybe vevő személy együttes munkafolyamata, amelynek tartalma és menete írásbeli együttműködési megállapodásban kerül rögzítésre, feltéve, hogy a szakmai tevékenység az első interjú kapcsán tett intézkedéssel nem zárható le.

A felek együttműködési megállapodást kötnek az igényelt szolgáltatások tartalmára vonatkozóan.

Az együttműködési megállapodás a család felnőtt tagjával kerül megkötésre. Az alapszolgáltatás biztosítása fél évre szól. Cselekvési/intézkedési terv készül a probléma megoldására, melynek félévente megtörténik a felülvizsgálata.

*Intézkedési tervet* (20/2012.(VIII.31.) EMMI rendelet 51§ (4) b, valamint a (4a) bekezdés szerint) a tanuló 10 óra fölött történő igazolatlan iskolai mulasztásai esetén, önkéntes együttműködéssel készítünk, egyéb probléma esetén pedig a *cselekvési tervet* szükséges kitölteni.

A terv tartalmazza a szolgáltatást igénybe vevő személy problémáit, az elérendő célokat, a célok érdekében megvalósítandó feladatokat, az együttműködés módját, a folyamatba bevonandó szolgáltatókat, intézményeket, a találkozások rendszerességét, a segítő folyamat várható eredményét és a lezárás időpontját.

Az igénybe vevők tájékoztatást kapnak az adataik kezelésére vonatkozóan is.

A gyermekjóléti alapellátás a gyermek veszélyeztetettségének felmerülése esetén, a gyermek élethelyzetének feltárására, sorsának megtervezésére és végig kísérésére a jogszabályi előírásoknak megfelelően 2021-ben bevezetésre került a „Gyermekeink Védelmében” elnevezésű informatikai rendszer (továbbiakban: Gyvr.)**,** amely változást eredményezett az adminisztrációs feladatok terén. A rendszer bevezetésének célja, hogy biztosítsa a különböző gyermekvédelmi szolgáltatások, intézmények, valamint a hatóságok között a kölcsönös tájékoztatást és az együttműködést, továbbá megjelölje az elvégzendő gondozási-nevelési feladatokat, és lehetővé tegye a gyermek sorsának alakításában részt vevő intézmények és hatóságok tevékenységének ellenőrzését.

Az elmúlt években a rendszer hibái, hiányosságai miatt, nehéz volt minden nap felhasználói szinten alkalmazni, amely hibák alkalmanként még a 2024-es évben is olyan kihívások elé állították a szakembereket, amikkel, segítséggel tudtak megbirkózni.

Gyermekeket érintő veszélyeztetettség esetén, a Gyvr. online felületen lévő adatlapok kitöltésre kerültek. Ha a probléma nem oldódott meg, vagy a gondozási folyamatban veszélyeztető körülmény merül fel, indokolt volt a hatósági beavatkozás kezdeményezése. Esetkonferencia összehívására került sor a család és az érintett jelzőrendszeri tagok meghívásával. A Szolgálat írásbeli jelzést tett a Szekszárdi Humánszolgáltató Központ Családsegítő és Gyermekjóléti Központja felé.

Együttműködési megállapodás alapján azon személyekkel, családokkal dolgozunk, ahol a szociális segítőmunka biztosítása átlagosan havi háromszori személyes kapcsolattartásra épül.

2024-ben is folyamatosan biztosítottuk az ügyfélfogadást, a családokkal történő kapcsolattartást. A családlátogatások az érvényben lévő szakmai eljárásrendben foglaltak szerint valósultak meg, a családokkal legtöbb esetben személyesen, családlátogatás keretében vagy a Gondozási Központ interjúszobájában tartottuk a kapcsolatot.

**Jelzőrendszer működése**

Az észlelő- és jelzőrendszer működtetését - a Gyvt. szabályozása alapján - a család- és gyermekjóléti szolgálat látja el. A működtetéshez a jogszabály négy lépcsős működtető és támogató rendszert határoz meg.

1. a települési jelzőrendszeri felelős

2. a járási jelzőrendszeri tanácsadó

3. Kormányhivatal Járási Hivatala

4. Szociális és Gyermekvédelmi Főigazgatóság

***A feladatok az alábbiak szerint oszlanak meg***

* A települési jelzőrendszeri felelős tartja a kapcsolatot a jelzőrendszeri tagokkal, működteti a jelzőrendszert. Éves intézkedési tervet készít, amelyben szerepelnek az adott évre kitűzött célok, a jelzőrendszer hatékony működtetése érdekében. Évente Gyermekvédelmi Tanácskozást szervez, mely során a jelzőrendszeri tagokkal közösen értékelik a jelzőrendszer éves munkáját, felmérik a jelzőrendszer működése során fellépő hiányosságokat, és megoldást találnak a zavartalan működésre.
* Járási jelzőrendszeri tanácsadó szakmai támogatást nyújt a települési jelzőrendszeri felelősnek, vizsgálja a Szolgálathoz beérkezett jelzések szakmai tartalmát, a jelzésekre reagálás idejét. Amennyiben problémát tapasztal, jelzi a települési jelzőrendszeri felelősnek.
* A Kormányhivatal Járási Hivatala (Budapesten a Gyámügyi és Igazságügyi Főosztály) begyűjti, és éves értékelést készít a jelzőrendszerek működéséről a jelzőrendszeri intézkedési tervekből. Tanácsadóként segíti a jelzőrendszer működtetését.
* A Szociális és Gyermekvédelmi Főigazgatóság képzésekkel, konferenciákkal segíti a jelzőrendszer működését, valamint működteti a gyermekvédő hívószámot. (Ingyenesen, a nap 24 órájában hívható telefonos jelzési lehetőség, ami erre irányuló kérelem nélkül is anonim.)

***A jelzőrendszer működtetésének eszközei***

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. NM rendelet szerint a veszélyeztetettséget észlelő és jelzőrendszer működtetésének eszközei:

* Jelzések- visszajelzések
* Esetmegbeszélések, esetkonferenciák, esetkonzultációk
* Szakmaközi megbeszélések
* Szakmai Tanácskozás
* A jelzőrendszeri intézkedési terv
* Jelzőrendszeri megbeszélések

A szolgáltatás alapköve a jelzőrendszer működtetése és működése, amelynek célja, hogy mihamarabb kiszűrje a veszélyeztetettséget mind a gyermekek, mind a felnőttek esetében és minél előbb komplex segítséget tudjon nyújtani az arra rászorulóknak.

Ennek érdekében Szolgálatunk egyik fő feladata a különböző intézményekkel való kapcsolattartás, a kölcsönös együttműködés kialakítása, a rendszer működtetése. A rendszer tagjainak feladata, hogy egymással képesek legyenek együttműködni, tájékoztassák egymást és a gyermekek esetében, a kompetenciahatáraikon belül tegyenek meg mindent azért, hogy a gyermekek a saját családjukban nevelkedhessenek.

A Gyvt. rendelkezik a gyermekvédelmi jelzőrendszer tagjainak köréről, és azok feladatairól, akik a következőkből állnak:

* az egészségügyi szolgáltatást nyújtók, így különösen a védőnői szolgálat, a háziorvos, a házi gyermekorvos,
* a személyes gondoskodást nyújtó szolgáltatók,
* a köznevelési intézmények,
* a rendőrség,
* az ügyészség,
* a bíróság,
* a pártfogó felügyelői szolgálat,
* az áldozatsegítés és a kárenyhítés feladatait ellátó szervezetek,
* a menekülteket befogadó állomás, a menekültek átmeneti szállása,
* az egyesületek, az alapítványok és egyházi jogi személyek,
* a munkaügyi hatóság,
* a javítóintézet,
* a gyermekjogi képviselő,
* a gyermekvédelmi és gyámügyi feladatkörében eljáró fővárosi és megyei kormányhivatal,
* az állam fenntartói feladatainak ellátására a Kormány rendeletében kijelölt szerv.

Településünkön a családsegítők 2024-ben a következő jelzőrendszeri tagokkal tartották a kapcsolatot:

* 1. Védőnők (5 fő)
  2. Gimnázium, általános iskola, óvoda, bölcsőde gyermekvédelmi felelősei (4 fő)
  3. Óvodai, iskolai szociális segítő (1 fő)
  4. Gyermekorvos (1 fő)
  5. Nappali Ellátás szakmai vezetője
  6. Rendőrség őrsparancsnoka
  7. Jegyző
  8. Polgármester
  9. Háziorvos és asszisztense (1 – 1 fő)

A település háziorvosaival az együttműködés részlegesen valósult meg: telefonon és személyesen elérhetőek voltak, információkat tömören szolgáltattak, azonban a szakmai egyeztetésekre, megbeszélésekre nem jöttek el, a hivatalos megkeresésekre nagyon ritkán kaptunk visszajelzést. Az év folyamán két háziorvos tett jelzést a Szolgálat felé és kérte a segítségünket a probléma rendezésében.

Rendszeresen hangsúlyozza a családsegítő a jelzőrendszeri tagoknak, hogy amennyiben veszélyeztetettséget észlelnek, mérlegelés nélkül kötelesek azt jelezni Szolgálatunk felé, legyen szó egyénről, családról vagy gyermekről.

A jelzőrendszer tagjai kötelesek jelzéssel élni a gyermek veszélyeztetettsége esetén a gyermekjóléti szolgálat felé, valamint hatósági intézkedést kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett súlyos veszélyeztető magatartása esetén. A törvény emellett a tagok számára együttműködési és kölcsönös tájékoztatási kötelezettséget ír elő.

Szükséges a jelzőrendszeri tagokkal történő a közös együtt gondolkodás, a folyamatos információcsere a családokat érintő problémák kezelésében, a közös kiútkereséséről, mert a legtöbb esetben összetett problémákkal találkozunk. Közös célok és csapatmunka nélkül nem tudunk hatékony segítséget nyújtani a családok részére.

2024 júliusától fokozottabb figyelmet fordít a jogszabály a jelzőrendszeri tagok jelzési kötelezettségére.

Az 1997. évi XXXI. törvény 17. § (4) bekezdése egyes minősített esetekben súlyosabb büntetőjogi felelősséget határoz meg, mely szerint:

Ha a jelzőrendszer tagja kiemelt veszélyeztető okra utaló körülményt észlel, azt haladéktalanul, de legkésőbb 3 munkanapon belül jeleznie kell, különben a Gyámhatóság jelzi ennek elmulasztását a fegyelmi jogkör gyakorlójának és felelősségre vonják az illetőt. A gyermek sérelmére elkövetett bűncselekmény gyanúja esetén a Gyámhatóság büntetőeljárást kezdeményez.

Kiemelt veszélyeztető okok:

- a gyermek szexuális bántalmazására utaló körülmények (miniszteri rendeletben meghatározták)

- a gyermek fizikai bántalmazására utaló körülmények (miniszteri rendeletben meghatározták)

- A gyermek elhanyagolására utaló körülmények (miniszteri rendeletben meghatározták)

- a gyermek által megkísérelt öngyilkosság, ha a gyermek nem részesül még egészségügyi ellátásban, gyermekjóléti alapellátásban vagy gyermekvédelmi szakellátásban.

Aki a gyermekek védelméről és a gyámügyi igazgatásról szóló 1997. évi XXXI. törvény 17. § (4a)-(4c) bekezdésében meghatározott, a gyermekek veszélyeztetettségével kapcsolatos kiemelt veszélyeztető okra utaló körülménnyel összefüggő kötelezettségét megszegi, vétség miatt 2 évig terjedő szabadságvesztéssel büntetendő!!

**Az éves települési Szakmai Tanácskozás**

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998 (IV.30.) NM rendelet 15. § (7)-(8) bekezdése értelmében a család- és gyermekjóléti szolgáltató minden év február 28-ig tanácskozást szervez, amelyen a jelzőrendszer tagjainak írásos tájékoztatóit figyelembe véve, átfogóan értékelik a jelzőrendszer éves működését, és szükség szerint, javaslatot tesznek a működés javítására.

Az éves szakmai tanácskozás a településszintű jelzőrendszeri hálózat működésének minden tag részvételével elkészített írásbeli beszámolóján alapuló éves helyzetfeltárás, és annak rendszerezett visszacsatolása a szakma, a fenntartó és a helyi közösség számára.

Célja településenként a helyi szociális és gyermekvédelmi helyzet bemutatása, a hiányosságok feltárása, a fejlesztés irányának meghatározása, valamint a helyi közösség és a döntéshozók érzékenyítése.

Az éves települési Szakmai Tanácskozás 2024.02.27-én került megtartásra.

A helyi védőnők adtak tájékoztatást a fejtetű/fertőző betegségek esetén életbe lépő eljárásrendjükről, amely a helyi oktatási-nevelési intézményeket érintik, amelyre Mészáros István, a Bátaszéki Kanizsai Dorottya Általános Iskola igazgatója is reflektált, valamint a protokolt érintően történt szakmai egyeztetés. Ezt követően a statisztikai adatok tükrében értékelésre került a jelzőrendszer tavalyi évi működése, és a jelzőrendszeri tagok együttműködése, majd a résztvevők elmondták, hogy hogyan látják a település jelzőrendszerének működését.

A jelzőrendszeri tagok részére előzetesen kiküldött értékelő adatlapok, sok esetben a többszöri kérések és felszólítások ellenére sem érkeztek vissza a Szolgálathoz. Felhívtuk a szakemberek figyelmét arra, hogy a kitöltött és visszaküldött adatlapok a település Jelzőrendszeri Intézkedési Tervének elkészítése során, annak szerves részét képezik.

A jelzőrendszeri tagok pozitívan nyilatkoztak a tavalyi évről.

A Tanácskozáson célként fogalmazódott meg, a jelzőrendszeri együttműködés további erősítésének, hatékonyságának növelése, az időben történő jelzések megtétele, a személyes találkozások fontossága.

A település jelzőrendszerének hatékonyabb működésére a jelzőrendszeri tagok nem tettek új javaslatot.

**Jelzőrendszeri Intézkedési Terv**

Az éves település szintű Jelzőrendszeri Intézkedési Tervet a Család- és Gyermekjóléti Szolgálat az éves Szakmai Tanácskozást követően minden év március 31-ig készíti el.

Szolgálatunk határidőre elkészítette a Jelzőrendszeri Intézkedési Tervet, mely megküldésre került a Szekszárdi Humánszolgáltató Központ Családsegítő és Gyermekjóléti Központja részére.

*Az intézkedési tervnek tartalmaznia kell:*

* a jelzőrendszeri tagok írásos beszámolójának tanulságait,
* az előző évi intézkedési tervből megvalósult elemeket,
* az éves célkitűzéseket, és
* a településre vonatkozó célok elérése és a jelzőrendszeri működés hatékonyságának javítása érdekében tervezett lépéseket.

A Jelzőrendszeri Intézkedési Tervben rögzítésre kerültek azok a feladatok és célok, amelyek mentén a jelzőrendszer hatékonyabban tudja betölteni a szerepét.

**Ezek a következők**

* A jelzésre kötelezett szervek kötelezettségeikre való felhívása, különös tekintettel az írásbeli jelzések megtételére.
* Az intézményünk közreműködésével történő szolgáltatások ismertetése, ismertségének növelése.
* Jogszabályi változások ismertetése.
* A szakma fogalmainak tisztázása, közös nyelv használata.
* Szakmaközi megbeszélések szervezése.
* Éves jelzőrendszeri intézkedési terv készítés.
* A jelzőrendszer tagjaival történő rendszeres, személyes kapcsolattartás.

# *Szolgálatunkhoz érkezett jelzések száma a 2024-es évben, Bátaszék település tekintetében*

|  |  |  |
| --- | --- | --- |
| **jelzést tevő** | **0-17 évesekkel kapcsolatos jelzések száma** | **nagykorú személyekkel kapcsolatos jelzések száma** |
| 1. Egészségügyi szolgáltató | 20 | 6 |
| **ebből**: védőnői | 13 | 6 |
| Személyes gondoskodást nyújtó szociális szolgáltatók | 21 | 13 |
| **ebből**: család- és gyermekjóléti szolgálat | 5 | 3 |
| **ebből:** család- és gyermekjóléti központ | 12 | 6 |
| 1. Kisgyermekek napközbeni ellátását nyújtók | 2 | - |
| 1. Köznevelési intézmények | 41 | 4 |
| 1. Rendőrség | 6 | 4 |
| Állampolgár | 41 | 29 |
| 1. Önkormányzat, jegyző | 10 | 10 |
| 1. Áldozatsegítés és kárenyhítés feladatait ellátó szervezet | 2 | - |
| **összesen** | **143** | **66** |
| **jelzésekkel érintett személyek száma** | **55** | **48** |

A 2024-es évben összesen 209 jelzés érkezett, amely egy minimális csökkenést mutat a 2023-as évhez képest (236).

A jelzések 143 alkalommal kiskorúról és 66 alkalommal nagykorúról szóltak, amelyek 55 kiskorút és 48 nagykorút érintettek.

Évek óta tartja magát, hogy a köznevelési intézményektől érkezik a legtöbb jelzés Szolgálatunkhoz, amelyhez most felzárkóztak az állampolgári jelzések is (41-41). Egyre szélesebb körben terjed el, hogy az egyének, állampolgárok is élhetnek jelzési jogukkal, amelyet meg is tettek 2024-ben is, legtöbbször csak szóban vagy telefonon. Ez a kategória az, ahol a legalacsonyabb az írásbeliség megléte. A lakosság részéről a telefonos és személyes szóbeli jelzések megtétele az általános. Ritkán írják le a bejelentésüket.

Továbbra is fontos szerepet tölt be az óvodai és iskolai szociális segítő jelenléte a Szolgálatnál, aki rendszeres (hetiszintű) kapcsolatot tart a családsegítőkkel, informatív, lényegre törő és megoldásorientált módon áll a problémákhoz és akitől, sokszor elsőkézből értesülünk az adott megoldandó feladatról.

A következőkben néhány lényegesebb jelzésre okot adó probléma olvasható intézményi kategóriákra bontva:

*A család-és gyermekjóléti központtól érkezett jelzések okai között a következők szerepeltek 2024-ben:*

- Óvodai felszerelés hiányos, nem megfelelő ruházat, habzsolás,

- Alultápláltság, egészségügyi veszélyeztetettség (nevelésbe vétel történt),

- Sokadik visszaköltözés a településre, sok költözés,

- Magas számú óvodai igazolt hiányzás,

- Gyermek elhanyagolt, hajtetves,

- Óvodakötelezettség hiánya,

- Nem alkalmas ingatlanba való költözés lehetősége,

- Humánszolgáltató Központ krízisvonalát hívta a kiskorú,

-

*A család-és gyermekjóléti szolgálatok jelzéseinek okai között a következők szerepeltek 2024-ben:*

- Családi vita miatti éjszakai utcán tartózkodás a gyermekkel,

- Ki kell költöznie az ügyfélnek a tartózkodási helyéről,

- Nem megfelelő ruházat (gyermek),

- Nagyobb testvér kísérte a kisebb testvéreit (rendszeresen),

*A Nappali Ellátás intézmény jelzéseinek okai között a következők szerepeltek 2024-ben:*

- Idős gondozottnak nem volt tüzelője, a vele élő fia nem segített neki,

- Mozgáskorlátozott férfi édesanyja elhunyt, ő gondoskodott róla,

- Régóta nem látott szomszéd,

- Családon belüli pénzeltulajdonítás,

*Köznevelési intézmény jelzéseinek okai között a következők szerepeltek 2024-ben:*

- Nem megfelelő lakáskörülmények,

- Szülők különválása negatívan hatott a gyermekre,

- Magatartásproblémák,

- Osztályozó vizsgán való meg nem jelenés,

- 18 alkalommal igazolatlan mulasztás,

- 50 óra feletti igazolatlan mulasztás,

- Tanulmányi eredményromlás,

- Nem volt naprakész az iskolatáska tartalma,

- Étkezési díjelmaradás,

- Nem pótolta a tanuló az elmaradásait,

- Anya feltételezhető alkoholfogyasztása,

- Intézményi elhelyezésből hazaszökés,

- Gyermekek elhanyagolása édesanya részéről,

- A tanuló nem akart dolgozni az órán, motiválatlan volt.

*Egészségügyi szolgáltató jelzéseinek okai között a következők szerepeltek 2024-ben:*

26 alkalommal jelzett egészségügyi szolgáltató, amely kategóriába tartoznak a kórházi szociális munkások, az orvosok, az orvosi asszisztensek és a védőnők is. Jóval alacsonyabb volt ebben a kategóriában a jelzésszám, mint előtte egy évvel (54). A jelzéscsökkenés okai közé sorolható, hogy 2023-hoz képest, több család elköltözött a településről, illetve nevelésbe vételi eljárás alatt állt számos gyermek, akik esetében 2023-ban még kiemelkedő jelzésszámok voltak.

*A körzeti orvosok a következők miatt jeleztek:*

- Idősotthonból kiköltözött egy személy, aki nem megfelelő körülmények közé menne

lakni,

- Patkányharapás felnőttnél.

-

*Az orvosi asszisztensek a következők miatt jeleztek:*

- Egy idős személy nem szedte a gyógyszereit, amitől agresszív volt,

- Ellátatlan idős személy, hozzátartozók nélkül.

*Védőnőket illetően, 13 kiskorúról, 6 nagykorúról szóló jelzés érkezett.*

*Jelzések okai:*

- Településre történő visszaköltözés,

- Alkalmatlan ingatlanba való költözés,

- Vidéki várandós költözése gondozott családhoz,

- Megélhetési problémák,

- Szemüveg hordásának elhanyagolása,

- Költözés városon belül,

- Nevelésbe vett gyermekek édesanyja újra várandós,

- Édesanya elhagyta a családját,

- Várandós alkoholfogyasztása,

- Gyermek tetves, rühes,

- Szülőnek nem megszokott a viselkedése,

- Nem jelent meg a várandós az NST-n.

*Kórházi szociális munkások 3 alkalommal jeleztek:*

*Jelzések okai:*

- Ismeretlen lakáskörülmények feltérképezése beteg ügyében,

- Gyermek a kórházi terápia helyett, külföldre ment,

- Édesanya pszichiátrián kezelt, gyermeke ellátása kérdéses volt.

*A kisgyermekek napközbeni ellátását nyújtó intézmények (óvoda és bölcsőde) összesen 2 alkalommal jeleztek.*

*Mindkét jelzést az óvodától kaptuk.*

*Jelzések okai:*

- Gyermek szexuális tevékenységet imitál rendszeresen,

- Szülőkkel a kapcsolatot nem lehetett tartani és a gyermek nem járt óvodába.

*41 alkalommal került sor állampolgárok által tett jelzésre.*

*Főbb jelzés okok:*

- Pszichés problémáktól küzdő férfi fenyegetett másokat,

- Rossz szülői magatartás,

- Tettleg bántalmazás,

- Idős személy nem fogadta el a segítséget,

- Munkavégzés közben történt fenyegetés,

- Pszichés állapotromlás,

- Régóta nem látott szomszéd,

- Közösségi média fiók feltörése,

- Életviteli problémák,

- Feltételezhető szerhasználat,

- Kényszerképzetek,

- Felügyelet nélkül maradás,

- Idős személy egyedül volt otthon, gyereke bezárta az ajtót is.

*Közvetlenül a rendőrségtől beérkező jelzések száma összesen 10 alkalommal történt, amely jóval kevesebb, mint az előző évben (26).*

*Jelzés okok:*

- 3-szor családi vita,

- Szabálysértési eljárás indítása igazolatlan mulasztások miatt,

- Családon belüli bántalmazás,

- A gyermek éjszaka egyedül volt otthon.

*Az önkormányzat (jegyző) részéről megtett jelzések száma 20 volt a 2024-es évben.*

*Jelzés okok:*

- Munkavégzés közben inzultáltak önkormányzati dolgozót,

- Kényszerképzetek idős ügyfélnél,

- 5-ször családi vita miatti rendőri intézkedés,

- Zavart személy,

- Rossz mentális állapotban lévő idős személy,

- Indokolatlanul, naponta hívta a tűzoltókat egy idős.

A beérkezett jelzésekről elmondható, hogy időnként megalapozatlanok voltak, túlregálták azokat a jelző személyek. Az állampolgárok részéről többször előfordult, hogy olyan hatósági intézkedésben kérték a segítségünket, amelyeket nem lehetett foganatosítani, mert szakmailag nem voltak megalapozottak. Meglátásunk szerint, a jelzések tartalma sok esetben összefüggött azzal, hogy jelzést tevő milyen minőségben volt érintett a jelzést illetően.

A jelzések tartalmát tekintve informatívak voltak és időben történt azok megtétele.

**Bátaszék városban végzett szociális segítő tevékenység**

**a 2024. évi statisztikai adatok tükrében**

2016. január 01-től életbelépett jogszabályi változások alapján, a Szolgálatnál dolgozó családsegítő munkatársak az együttműködési megállapodás megkötését követően, havi minimum háromszori személyes találkozás keretein belül végzik a szociális segítő tevékenységet, melyet az esetnaplóban dokumentálnak.

*A szociális segítő munkát, három nagy területre oszthatjuk:*

1. *Egyszeri segítségnyújtás*

Ezen alapszolgáltatást azok az ügyfelek veszik igénybe, ahol a hozott probléma olyan mértékű, hogy egy alkalommal lehet azt orvosolni, további ügyintézést nem igényel, így lezárható. Ebbe a kategóriába tartozik például az információnyújtás, a kérelmek, kérvények írása, telefonos ügyintézés, tanácsadás, de akár a segítő beszélgetés is. Szükség esetén tájékoztatást kap a kliens, hogy milyen intézményeknél tudja a további ügyeit intézni.

1. *Szociális segítő tevékenység*

Ebben az esetben a családok és az egyének problémái olyan mértékűek, amelyeket az egyszeri segítségnyújtás keretein belül nem lehet kezelni és megoldani. Ezekben az esetekben együttműködési megállapodással dolgozunk együtt a családokkal és kliensekkel, ahol az együttműködés önkéntességen alapul. Ilyen esetekben havonta legalább 3 alkalommal tartunk személyes kapcsolatot az érintettekkel.

1. *Speciális szolgáltatások*

Lehetősége van családoknak és egyéneknek különböző speciális szolgáltatásokat igénybe venni, díjmentesen. Ennek feltétele, hogy Szolgálatunknál kifejezik igényüket a szolgáltatás iránt, vagy Szolgálatunk munkatársai tájékoztatják őket ezekről a lehetőségekről.

Intézményünk segítséget nyújt jogi, pszichológiai, mediációs, fejlesztő pedagógiai, szociális diagnózis, rajzelemzés, családkonzultáció, gyásztanácsadás és fogyatékosságügyi tanácsadás speciális szolgáltatások közvetítésében.

Ezeket a szolgáltatásokat az ügyfelek Szekszárdon a Humánszolgáltató Központ épületében tudják igénybe venni (7100 Szekszárd, Vörösmarty u. 5.) előre egyeztetett időpontokban.

**Bátaszék** városban a **2024-**es évben összesen **356** ügyféllel volt kapcsolata Szolgálatunknak, ami 2023-as évhez (380 fő) képest csupán kismértékű csökkenést mutat.

A **356** ügyfélből **132** fővel dolgoztak a családsegítők szociális segítő tevékenység keretében együttműködési megállapodással, akik **55** családból kerültek ki. Ez a szám növekedett az előző évi adatokhoz képest.

Egyszeri segítségnyújtás keretein belül **224** főnek nyújtottak segítséget a családsegítők. Az ellátásban részesülő ügyfelek összesen 224 családban éltek.

***A Szolgálatnál együttműködési megállapodással rendelkezők, nem és korcsoportos megoszlása a 2024-es évben Bátaszék városban***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **életkor**  **nem** | **0-2** | **3-5** | **6-13** | **14-17** | **18-24** | **25-34** | **35-49** | **50-61** | **62 felett** | **összesen** |
| **férfi** | 6 | 5 | 20 | 12 | 1 | - | 8 | 2 | 1 | 55 |
| **nő** | 2 | 7 | 16 | 6 | 9 | 8 | 22 | 2 | 5 | 77 |
| **összesen** | **8** | **12** | **36** | **18** | **10** | **8** | **30** | **4** | **6** | **132** |
| **családok száma** |  | | | | | | | | | **55** |

A táblázat adataiból látható, hogy a 17 év alatti gyermekek esetében továbbra is nagy számot mutat a 6-13 éves korosztály, míg a felnőttek esetében a legmagasabb arányszám a 35-49 éves klienseknél mutatkozik. Ezek a számok az előző évben is (2023) magasabbak voltak, mint a többi korosztály esetében. A felnőttek körében kiugróan magas szám a 35-49 éves korosztálynál van, ebbe a korcsoportban tartozik a legtöbb szülő a gyermekes családok köréből.

A táblázatból jól látható a korcsoportok alapján, hogy az együttműködési megállapodással rendelkezők közül a gyermekes családok száma magasabb volt, mint a családsegítés keretében ellátottak körében.

***A Szolgálatnál együttműködési megállapodással nem rendelkezők, nem és korcsoportos megoszlása a 2024-es évben Bátaszék településen***

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **életkor**  **nem** | **0-2** | **3-5** | **6-13** | **14-17** | **18-24** | **25-34** | **35-49** | **50-62** | **62 felett** | **összesen** |
| **férfi** | - | - | - | 1 | 2 | 7 | 13 | 20 | 31 | 74 |
| **nő** | - | - | - | 1 | 4 | 24 | 37 | 32 | 52 | 150 |
| **összesen** | **-** | **-** | **-** | **2** | **16** | **31** | **50** | **52** | **83** | **224** |
| **családok száma** |  | | | | | | | | | **224** |

Az együttműködési megállapodással nem rendelkezők között kimagasló a 35-49 évesek, 50-62 évesek és a legmagasabb a 62 év felettiek száma.

A 2024-es évben is megfigyelhető, hogy a szolgáltatást igénybe vevők között, magasabb a nők aránya, mint a férfiaké. Évről évre tapasztalható az a tény, hogy a férfiak csak ügyintézésben és anyagi problémák miatt kérnek leginkább segítséget.

***A szolgáltatást igénybe vevő személyek száma gazdasági aktivitás szerint a 2024-es évben***

***(együttműködési megállapodással rendelkezők) Bátaszék településen***

|  |  |
| --- | --- |
| **gazdasági aktivitás** | **fő** |
| foglalkoztatott | 24 |
| munkanélküli | 19 |
| inaktív | 31 |
| ebből: 15 éves vagy idősebb tanuló | 13 |
| ….ebből: nyugdíjas | 8 |
| eltartott 0-14 éves korú gyermek | 58 |
| **összesen** | **132** |

A fenti táblázat az együttműködési megállapodással rendelkező ügyfelek esetében mutatja a gazdasági aktivitást.

A foglalkoztatottak száma a 2023-as évhez (16 fő) képest növekedett. A 2024-es évben is elmondható, hogy a foglalkoztatottak jelentős hányada a mezőgazdaságban dolgozott, főleg idénymunkákat végeztek. Megfigyelhető még, hogy a közmunka program keretein belül már csak néhány fő talál munkát, mert az Önkormányzat nem tud nagyobb létszámot foglalkoztatni, mint a korábbi években.

Az inaktívak száma is csak 1 fővel emelkedett a 2023-as évhez képest. Ezek a kliensek állandó pénzellátásban részesülnek, de aktív kereső tevékenységet nem folytatnak. Ebbe a kategóriába tartoznak a rokkantnyugdíjasok, az öregségi nyugdíjasok, a GYES-en, GYED-en lévő édesanyák és a 15 éves és annál idősebb tanulók. Az ügyfelek egy részénél jellemző az, hogy nem vállalnak munkát, mert már tudnak alkalmazkodni az alacsony jövedelemhez és az ezzel járó életszínvonalhoz. Vannak olyan kliensek is, akiket nem jelentenek be az illetékes szervhez „feketén” dolgoznak már évek óta, ez viszont a nyugdíjazásnál nagy problémát jelent majd a számukra. Egyre több esetben szembesülünk azzal, hogy a segítséget kérők egy része, akár egészségi állapotából vagy korából adódóan jogosult lenne ellátás igénybevételére, de a megállapításhoz hiányzik a szükséges munkaviszonya. Ilyen esetben a kliens egy lényegesen alacsonyabb összegű ellátásra válik jogosulttá vagy ellátatlanná válik.

***Az együttműködési megállapodással rendelkezők esetében az iskolai végzettségek megoszlása a 2024-es évben Bátaszék városban***

|  |  |  |
| --- | --- | --- |
| **iskolai végzettség** | **fő** | **ebből:**  **0-17 éves** |
| általános iskola nyolc osztályánál kevesebb | 75 | 64 |
| általános iskola nyolc osztálya | 41 | 10 |
| befejezett szakmunkásképző iskola, szakiskola | 14 | - |
| befejezett szakközépiskola | - | - |
| befejezett gimnázium | - | - |
| felsőfokú iskola (főiskola egyetem) | 2 | - |
| **összesen** | **132** | **74** |

A táblázatból jól látható, hogy az általános iskolai végzettséggel nem rendelkező személyek száma 75, míg a 2023-as évben 74 fő volt. A nyolc osztálynál kevesebbet végzettek számába beletartoznak a még tanulmányokat folytató diákok és a nagykorú kliensek is, akik még ezt a végzettséget sem tudták megszerezni.

Nyilvántartásunk szerint, 41 fő rendelkezett befejezett nyolc osztállyal, ez az érték magasabb, mint az előző évben.

A 2024-es évben, szolgálatunknak 2 fő főiskolai végzettséggel rendelkező klienssel volt kapcsolata.

A tavalyi évben a gondozott kliensek közül14 főnek volt befejezett szakmunkásképző iskolai végzettsége, de nagy részük nem dolgozott a szakmájában.

Általánosságban elmondható, hogy a gondozott családokban a gyermekek továbbtanulása nem számít létfontosságú célnak. A számok is jól mutatják, hogy nagyobb az arány a 8 osztálynál kevesebbet végzett személyeknél, mint akiknek befejezett iskolai végzettsége van. A befejezett szakképzettséggel rendelkezők száma alacsony.

Elgondolkodtató számadat, hogy a felnőtt korosztályból 9 fő még a nyolc osztályt sem végezte el.

A legfőbb probléma ezekben az esetekben, hogy a szülőknek nem fontos és nem érték a tanulás, ezáltal gyermekeiket sem tudják következetesen nevelni arra, hogy teljesítsék tankötelezettségüket. Visszatérő probléma, hogy ezek a gyermekek nem járnak rendszeresen iskolába, igazolatlan hiányzásaik, illetve folyamatos évismétléseik vannak. A 16 éves tankötelezettség betöltését követően pedig kimaradnak az oktatásból és még a nyolc osztályt sem tudják befejezni. Többször tapasztalt probléma az is, hogy a szülők validálják a gyermekeik tankötelezettségének elmulasztását, illetve sokszor a 16 éves gyermek kezébe adják a döntési lehetőséget, hogy szeretné-e a tanulmányait folytatni. Ezeknél a családoknál már az óvódáskortól problémát jelent a tankötelezettség teljesítése. A szülőknek nincs eszközük arra, hogy elérjék gyermekeiknél a napi iskolába járást és számukra is kényelmesebb, ha nem kell reggel felkelni és a gyermeket elkísérni az intézménybe.

***Az együttműködési megállapodással rendelkező családok száma, családi összetétel alapján a 2024-es évben Bátaszék városban***

|  |  |  |
| --- | --- | --- |
| **családi összetétel** | | **fő** |
| egyedül élő | 12 | |
| házastársi (élettársi) kapcsolatban együtt élők gyermek nélkül | 1 | |
| házastársi (élettársi) kapcsolatban együtt élők 1-2 gyermekkel (eltartott fiatal felnőttel) | 20 | |
| házastársi (élettársi) kapcsolatban együtt élők 3 vagy több gyermekkel (eltartott fiatal felnőttel) | 9 | |
| egy szülő 1-2 gyermekkel (eltartott fiatal felnőttel) | 12 | |
| egy szülő 3 vagy több gyermekkel (eltartott fiatal felnőttel) | 1 | |
| egyéb | - | |
| **összesen** | **55** | |

Az egyedül élők száma csak egy fővel emelkedett a 2023-as évhez képest, viszont a gyermeküket egyedül nevelő szülők száma nem változott.

A legtöbb család, akikkel szociális segítő tevékenységet folytattak a családsegítők a tavalyi évben házastárssal, élettárssal éltek és 1-2 gyermeket neveltek közösen. Ezeknek a kapcsolatoknak jelentős része, élettársi kapcsolat, a szülők egymással házasságot nem kötöttek, mert ennek meglétét sem tartják fontosnak.

***A gondozásba újonnan bekerülő kiskorúak száma a kapcsolatfelvétel szerint a 2024-es évben Bátaszék városban***

|  |  |  |  |  |  |  |
| --- | --- | --- | --- | --- | --- | --- |
|  | **kapcsolatfelvétel módja** | | | | | |
|  | **önkéntes (szülő kezdeményezett)** | **önkéntes (gyermek kezdeményezte)** | **szülővel közösen** | **más család, szolgálat vagy központ által**  **kezdeményezett** | **jelzőrendszer által kezdeményezett** | **összesen** |
| **gyermekek száma** | 4 | 1 | 4 | 3 | 17 | **29** |

2024-es évben új gondozásba vételre 29 gyermek esetében került sor, amely több mint a kétszerese, mint az elmúlt évben (12).

A gondozásba kerülés okaiban és a bekerülési arányszámokban nem figyelhető meg változás az előző évhez képest. A legtöbb esetben a szülők életviteli problémái, családon belüli konfliktusok, a gyermekek lelki-fizikális elhanyagolása, magatartási problémák, illetve a tankötelezettség elmulasztása miatt volt szükség az alapellátásban való segítségnyújtásra, ami évek óta fennálló tendencia.

A számadatokból kitűnik, hogy a kiskorúak, a jelzőrendszer tagjainak jelzései alapján kerültek a legmagasabb számban a Szolgálat látókörébe.

**Hatósági intézkedésekhez kapcsolódó feladatok**

Amennyiben a család diszfunkcionálisan, nem megfelelő módon működik, és a meglévő problémákat alapellátás keretein belül szociális segítő tevékenység nyújtásával, megoldani nem lehet, a cselekvési tervben vállaltakat a szülő/gyermek nem teljesíti, nem együttműködőek a szakemberekkel, hatósági intézkedésre (védelembe vétel, nevelésbe vétel, ideiglenes hatályú elhelyezés) kerülhet sor.

2024-ben is a szekszárdi Humánszolgáltató Központ Családsegítő és Gyermekjóléti Központ esetmenedzsereivel álltunk kapcsolatban. Ezek a kapcsolattartások többnyire telefonon valósultak meg, alkalmanként közös családlátogatásokat tettek a Szolgálat és a Központ dolgozói a hatósági ügyekben érintett családoknál.

A szakembereknek a tavalyi évben sem volt egy meghatározott napjuk, amelyen a családokat látogatták, hanem a kollégákkal összehangolt időpontokban, az energia-és költséghatékonyság szempontjait figyelembe véve történt a településekre való utazás.

Az esetmenedzserekkel a kapcsolatunk kiváló volt, több szakmai egyeztetést is tartottunk a hatékonyság és a jobb kapcsolat kialakítása érdekében. Minden ügyben szakmailag magas szintű támogatást, segítséget kaptunk, bizalommal fordulhattunk a Központ szakemberei felé.

Bátaszéken a 2024-es év folyamán 32 gyermek esetében kapott a családsegítő feladatot hatósági intézkedés kapcsán a gondozási-nevelési tervben.

**Védelembe vétel** alatt 2024-ben 32 gyermek állt. Ez a szám 3 gyermekkel kevesebb, mint az előző évben. A védelembe vétel a legtöbb esetben az igazolatlan iskolai mulasztások, a szülők életviteli problémái, családon belüli konfliktusok, gyermeknevelési nehézségek, a gyermekek testi, lelki, erkölcsi, oktatási elhanyagolása miatt valósult meg.

**Ideiglenes hatályú elhelyezésre** a tavalyi év során 2 gyermek esetében valósult meg, akik 1 családban éltek. A kiemelésre a szülők életvitele és a gyermekek súlyos elhanyagolása miatt volt szükség.

**Nevelésbe vétel** 2024-ben Szolgálatunknál összesen 11 gyermek esetében volt, ami 5 gyermekkel több, mint az előző évben. A 11 gyermek 3 családból került ki.

Az érintett családok esetében az okokat tekintve a gyermekek a szülők életviteli problémái, rendszeres konfliktusai, az apa alkoholproblémái, családon belüli bántalmazás, valamint tankötelezettség elmulasztása miatt kerültek nevelésbe.

A 2024-es évben **utógondozásra** egy család esetében került sor 6 gyermek esetében, mert évközben megszűnt a nevelésbe vétel.

**Pártfogó felügyelet** egy fiatalkorú ügyfelünk esetében került elrendelésre, akiről tudomásunk volt, de feladatot nem kapott Szolgálatunk vele kapcsolatosan. Lopás vétsége miatt, rendelték el számára a pártfogást.

További információnk nincs azzal kapcsolatban, hogy más személy esetében pártfogói felügyeletet rendeltek volna el 2024-es évben a településen.

A 2024-es évben **szociális válsághelyzetben lévő fiatalkorú várandós anyával** nem állt kapcsolatban Szolgálatunk.

***Átmeneti gondozás*** Az átmeneti gondozás célja, hogy segítséget nyújtson, s fogadja az életvezetési problémák, vagy más szociális és családi krízis miatt átmenetileg otthontalanná vált, hátrányos helyzetű családokat és gyermekeiket, továbbá befogadja a védelmet kereső egyedülálló szülőket, várandós és bántalmazott anyákat és gyermekeiket, illetve a szülészetről kikerülő anyát és gyermekét.

Szolgálatunk ügyfélköréből a tavalyi évben nem került átmeneti gondozásba a senki és a családsegítő nem végzett szakmai munkát olyan családokkal vagy gyermekekkel, akik kikerültek a gondozásból.

Egy esetben került sor ügyintézésre a Családok Átmeneti Otthonába történő beköltözéssel kapcsolatosan, de az érintett család 3 nap múlva elköltözött Bátaszékről és visszatért eredeti lakóhelyére.

A **gyermekkorú és fiatalkorú bűnelkövetők** számáról nem érkezett tájékoztatás intézményünk részére, ezért adatokkal nem rendelkezünk.

**Az együttműködési megállapodással rendelkező családok száma az elsődleges probléma szerint és a problémák halmozott száma a 2024-es évben Bátaszék városban**

|  |  |  |
| --- | --- | --- |
| **a probléma típusa** | **családok száma az elsődleges problémák szerint** | **problémák halmozott száma** |
| életviteli | 5 | 22 |
| családi-kapcsolati konfliktus | 7 | 16 |
| családon belüli bántalmazás | 7 | 7 |
| elhanyagolás | 23 | 23 |
| ebből: oktatási, nevelési elhanyagolás | 17 | 17 |
| gyermeknevelési | 2 | 23 |
| gyermekintézménybe való beilleszkedési nehézség | - | 3 |
| magatartás, teljesítményzavar | 1 | 4 |
| fogyatékosság | - | 3 |
| lelki-mentális, pszichiátriai betegség | 3 | 6 |
| szenvedélybetegség | - | 6 |
| egészségi probléma, egészségkárosodás következménye | 3 | 7 |
| foglalkoztatással kapcsolatos | - | 13 |
| anyagi (megélhetési, lakhatással összefüggő | 3 | 25 |
| ügyintézéssel kapcsolatos | 1 | 28 |
| információkéréssel kapcsolatos | - | 27 |
| egyéb | - | 1 |
| **összesen** | **55** | **214** |

A fenti táblázat első oszlopában jól látható, hogy a 2024-es évben is sokféle problémával küzdöttek a Szolgálatunkkal kapcsolatba kerülő, együttműködési megállapodással rendelkező családok.

Az első, számadatokat tartalmazó oszlopból kiolvasható a családok száma az elsődleges problémák szerint. Ezek azok a problémák, melyek miatt, az ügyfelekkel kapcsolatba kerültük.

A második számoszlop a másodlagos problémák halmozott számát mutatja be, melyekre az együttműködés során derült fény.

Az elsődleges problémák közül a legnagyobb mértékű az elhanyagolás (23) ezt követi a családon belüli bántalmazás (7) és a családon belüli konfliktus (7).

A fő problémák között szerepel az életviteli nehézségek (5), lelki-mentális-pszichiátriai betegség (3), egészségi (3) és anyagi problémák (3), gyermeknevelési gondok (2), magatartás és teljesítményzavar (1), valamint az ügyintézéssel kapcsolatos problémák (1).

Másodlagos problémaként jelentkeztek ezeken kívül a gyermekintézménybe való beilleszkedési nehézség (4), szenvedélybetegség (6), foglalkoztatással kapcsolatos gondok (6) és az információkérés (27).

Elmondható, hogy a családok túlnyomó részénél nem csak az elsődleges problémákkal találkoztunk, hanem általában azokból kifolyólag vagy azok mellett a másodlagos nehézségekkel is.

Tapasztalható, hogy a munkanélküliség és az ebből fakadó, gyakran súlyos anyagi nehézségek gyakran létbizonytalanságot okoznak a családoknál. A családtagokat lelkileg is megterhelő élethelyzet okozója lehet párkapcsolati konfliktusnak, válásnak, bántalmazásnak, szenvedélybetegségnek. A szülők közötti feszültségek, leterheltségek, nem megfelelő megküzdési módok negatív hatással vannak a gyermekekre is. Gyakran előfordul, hogy a szülők energiáját annyira lekötik a megélhetési gondok, hogy a gyermekekre már kevés figyelem, türelem jut.

Ezek a problémák a gyermekek viselkedésére, fejlődésére is kihatnak. Leggyakrabban a kamaszoknál mutatkozik meg, hogy a szülők nem tudtak elegendő figyelmet fordítani gyermekeikre, vagy nem megfelelő, esetleg következetlen nevelési módszereket gyakorolnak. Nagyon gyakori probléma ebben a korban a tankötelezettség teljesítésének elmulasztása. Tapasztaljuk, hogy a szülők sok esetben hozzájárulnak ahhoz, hogy a gyermekeik a 16. életévük betöltését követően, amikor már nem tanköteles korúak, a gyermek kezébe adják a választás jogát, hogy akarnak-e tovább tanulni vagy sem. Ezenkívül találkozunk szülő és gyermek közötti konfliktussal, magatartási, lelki-mentális zavarokkal, túlzásba vitt internethasználattal, nem megfelelő tartalmakhoz való hozzájutással, időnként drogfogyasztással is.

Előfordul, hogy a problémák olyan mértékűek, hogy szükség van a szociális segítségnyújtásra annak érdekében, hogy az egyensúly helyreálljon. Természetesen ehhez a szülő együttműködése és hozzájárulása is szükséges, hiszen önkéntes együttműködésen alapszik a szolgáltatásnyújtásunk.

2024-ben elsődleges problémaként legmagasabb számban az elhanyagolással találkoztunk,

a tavalyi 15-ről 23-ra nőtt a száma. Leggyakoribb az oktatási, nevelési elhanyagolás, de előfordult a fizikai elhanyagolás is. Ez magyarázható a családszerkezetek megváltozásával, gyakoriak az egyszülős és mozaik családok. Az egyedülálló szülő energiáit lekötik a megélhetési gondok, a mozaik családok esetében pedig az új családtagok összeszokása és egyéb tényezők nehezítik a gyermekekkel való megfelelő mennyiségű és minőségű idő eltöltését. A hagyományos családok esetében számos esetben a szülők közötti párkapcsolati konfliktusokból adódik az elhanyagolás.

Az oktatási elhanyagolás, a tankötelezettség teljesítésének nem megfelelő teljesítése jelentős probléma. A magas számú igazolatlan iskolai hiányzások miatt egyre gyakrabban kerül sor hatósági intézkedésre, ami a védelembe vételt jelenti.

Sajnos sok esetben a szülők sem érzik fontosnak az iskolába járást, így nem tudják a gyermeket sem motiválni arra, hogy részt vegyen a tanórákon. De a következetlen, megengedő nevelési attitűd is okozhatja, hogy a gyermek nem megy be rendszeresen az oktatási intézménybe, nem érzi kötelességének a tankötelezettség teljesítését. A szülőknek gyakran nincsenek megfelelő nevelési eszközeik arra nézve, hogy a gyermekre jó irányba tudjanak hatni, több alkalommal a gyermek pártjára állnak és a pedagógust vagy a körülményeket hibáztatják a kialakult helyzetért. Mivel a szülők általában alkalmi idénymunkákat vállalnak, az iskolába nem járó gyermekeiket vagy eltartják egy darabig, vagy maguk mellé veszik őket és közösen dolgoznak napi bejelentéssel vagy „feketén”, nem gondolva arra, hogy az egészségügyi járulékot ezekben az esetekben maguknak kell fizetniük, illetve a nyugdíjba sem számolható bele ez a fajta munkavégzés.

2024-ben a bántalmazás 7 családnál jelent meg elsődleges problémaként, több mint kétszeresére nőtt az előző évhez képest. Mivel a bántalmazás különösen súlyos probléma, ezért ilyen esetekben Szolgálatunk a jelzőrendszeri tagokkal, valamint a Családsegítő és Gyermekjóléti Központtal közösen igyekszik a megoldás keresésére, a probléma megszüntetésére. A [Gyvt.](https://njt.hu/jogszabaly/1997-31-00-00) jelzési kötelezettséget ír elő a gyermekvédelmi jelzőrendszeri tagok részére. A 2024.07.01-i törvénymódosítás alapján, aki a gyermekek védelméről és a gyámügyi igazgatásról szóló törvényben meghatározott, a gyermekek veszélyeztetettségével kapcsolatos kiemelt veszélyeztető okra utaló körülménnyel összefüggő kötelezettségét megszegi, vétség miatt két évig terjedő szabadságvesztéssel büntetendő.

Egyre gyakrabban találkozunk az iskolai erőszak, zaklatás jelenségével. Nagy segítséget jelent munkánkban az óvodai, iskolai szociális segítő jelenléte az oktatási intézményekben. A szakember rendszeresen tartja a kapcsolatot a pedagógusokkal, találkozik a gyermekekkel, egyéni beszélgetéseket folytat velük, valamint csoportos foglalkozásokat tart. Gyakran közvetlenül a gyermekektől értesül a problémákról. 2024-ben heti rendszerességgel tartottuk a kapcsolatot az óvodai, iskolai szociális segítővel, kölcsönösen tájékoztatva és segítve egymás munkáját. A bántalmazásos esetekben kiemelkedő fontossága van az iskola, a Szolgálat, az óvodai, iskolai szociális segítő, valamint a szülők együttműködésére, a probléma megoldásának érdekében.

A gyermekek agresszív viselkedése nem csak az oktatási intézményekben, hanem az utcán, otthonaikban is egyre többször előfordul. Ennek oka lehet az elhanyagolás, a következetlen nevelési módszerek, a közösségi médiafelületek helytelen használata, negatív hatásai, túlzott internethasználat, negatív otthoni minták, lelki-mentális sérülékenység stb.

A már többször említett helytelen internethasználat is veszélyeztető tényező lehet a gyermekekre nézve. A gyermekek a szükségesnél több időt töltenek a digitális térben, ahol gyakran nem megfelelő tartalmakkal is találkoznak. Ez fizikai és lelki-mentális károsodásokhoz vezethet. Megfigyelhető, hogy a gyermekek egyre fiatalabb korban használják az internetet. A teljes tiltás helyett szükséges lenne a szülők részéről arra, hogy nyomon kövessék a gyermek internethasználatát, illetve időben és tartalomban korlátozzák azt a kiskorú védelmének érdekében. Gyakori, hogy a gyermekek éppen a szülőtől látják a rossz mintát az online felületek használatával kapcsolatban.

Összességében elmondható, hogy a szülők életvitele, helytelen nevelési attitűdje, a gyermekekkel töltött megfelelő mennyiségű, minőségi idő hiánya, a szülő-gyermek kapcsolat romlásához, gyakori konfliktusokhoz vezet. Mindezek nagymértékben hozzájárulnak a gyermekkel kapcsolatos további problémák kialakulásához.

Előfordul, hogy a szülő-gyermek kapcsolat annyira megromlik, hogy a szülő nem tudja egyedül kezelni a problémát, ilyenkor szakember segítségére van szükség. Szükség esetén az ügyfeleknek lehetőségük van ingyenes pszichológusi tanácsadás igénybevételére.

Párkapcsolati probléma esetén, mely a bántalmazás mellett a második leggyakoribb elsődleges nehézség, mediáción vehetnek részt az érintettek a konfliktusok megoldása érdekében. A mediáció olyan speciális konfliktuskezelői eljárás, melynek folyamán az egymással vitában álló felek, egyezség megkötése céljából, egy képzett, pártatlan, titoktartásra kötelezett közvetítőt kérnek fel, hogy közös megállapodásra juthassanak.

Ezekre a szolgáltatásokra a családsegítők delegálják az igénybe vevőket a Család-és Gyermekjóléti Központba.

A gyermekek veszélyeztetettsége a legtöbb esetben jelzés útján kerül a látókörünkbe. A jelzőrendszeri tagoktól érkezett jelzések általában szakmailag megalapozottak.

Elenyésző azoknak az eseteknek a száma, amikor a szülő maga kér segítséget, ilyenkor az együttműködés lényegesen könnyebb, hatékonyabb.

Az életviteli problémák 5 családnál jelentkeztek fő nehézségként, másodlagos problémaként 22 családot érintett. Az életviteli nehézségek megjelenhetnek megélhetési, pénzgazdálkodási problémákból kifolyólag, esetleg a különféle életszakaszok során kialakuló krízis (pl. kamaszkor) vagy egy-egy váratlan krízis (pl. haláleset, válás) során. A látókörünkbe kerülő családok tartósan vagy átmenetileg nem tudnak megküzdeni a fennálló problémákkal. A családsegítő ilyen esetekben alkalmazza a segítő beszélgetés, tanácsadás, információ nyújtás módszerét. Ezeknek célja, hogy az ügyfél a szakember iránymutatásával képes legyen megtalálni a megoldást problémáira, igénybe tudja venni saját meglévő, vagy környezetében megtalálható, illetve a családsegítő által felkínált erőforrásokat, lehetőségeket és ezek segítségével tudjon megküzdeni a fennálló nehézségekkel. A családok számára felkínált szolgáltatások között szerepel a pszichológusi és jogi tanácsadás, illetve a szociális diagnózis, melyekhez a családsegítő közvetítésével a Család- és Gyermekjóléti Központnál lehet hozzájutni. A szociális diagnózis a család életének különböző területeit vizsgálja és egy részletes, átfogó képet nyújt az ügyfelek számára saját életükről. Ez segítség lehet az elakadások feltérképezéséhez, az azokból való kimozduláshoz, annak felméréséhez, milyen ellátások, szolgáltatások nyújthatnak további segítséget az érintetteknek.

Visszatérő probléma a családok eladósodása, melynek egyik oka a nem megfelelő pénzgazdálkodás, az át nem gondolt költekezés, hitelek felvétele, melyek visszafizetése komoly gondot okoz a családoknak.

Gyakran találkozunk a közüzemi díjak be nem fizetésével, melyek felhalmozódva nagy összegű tartozásokat eredményeznek, és a szolgáltatások kikapcsolásához vezethetnek. A tartozás, illetve a közüzemi szolgáltatások visszaköttetésének magas összege hozzájárul a látókörünkben lévő családok nehéz anyagi helyzetének súlyosbodásához.

Sokan élnek a védendő fogyasztói státusszal. Ebben az esetben az érintett ügyfelek részletfizetési és fizetés halasztási lehetőséget kaphatnak, illetve a szolgáltatás kikapcsolása esetén előfizetős mérőeszközhöz juthatnak, ezzel elkerülve a tartozás felhalmozódását.

Szolgálatunk a családokon kívül egyedülálló ügyfelekkel is kapcsolatban áll. Az idősek és a pszichiátriai betegek esetében a megromlott egészégi állapot, az önellátó képesség csökkenése, anyagi problémák, ügyintézési nehézségek, magányosság, lelki-mentális problémák jelentik általában a nehézséget. Az ilyen problémákkal küzdő ügyfelek esetében hivatalos ügyintézésben, információ nyújtásban nyújtunk segítséget. Ezen kívül rendszeres kapcsolatot tartunk az Önkormányzattal, a Nappali Ellátással, kórházi szociális munkásokkal, háziorvosokkal, bentlakásos intézményekkel.

A fogyatékkal élők számára a Fogyatékosságügyi tanácsadás lehetőségét tudjuk felkínálni, melyet a Család-és Gyermekjóléti Központ munkatársa végez. A tanácsadás során a szakember feltérképezi, milyen szolgáltatások, ellátások igénybevételére van lehetősége az ügyfélnek, illetve információt nyújt az ezekhez való hozzáférési lehetőségekről.

Az önkéntes megkeresések az ügyfelek részéről gyakran anyagi segítség, önkormányzati támogatás kérése céljából történik. A szociális segítségnyújtás közben felszínre kerülnek az anyagi nehézséget okozó, vagy egyéb, az életvitelt nehezítő problémák.

A segítő szakemberek legfontosabb feladata, hogy rávezessék az ügyfeleket, mi az, amit maguk is meg tudnak tenni, és azt tegyék is meg, és mi az, amiben valóban segítséget kell kérni. Célunk, hogy azok, akikkel kapcsolatban állunk, adottságaikhoz mérten képesek legyenek az önálló életre, feladatmegoldásokra, a nehézségekkel való megküzdésre. Sajnos egyre kevésbé tudjuk ezeket a célokat megvalósítani, hiszen az ügyfelek többször csak tőlünk és azonnal várják az évek óta fennálló problémák megoldását.

***A szakmai tevékenységek adatai a 2024-as évben (halmozott adat)***

***Bátaszék városban***

|  |  |
| --- | --- |
| **szakmai tevékenység** | **szakmai tevékenység halmozott száma** |
| információnyújtás | 1042 |
| segítő beszélgetés | 865 |
| tanácsadás | 806 |
| ügyintézéshez segítségnyújtás | 1003 |
| konfliktuskezelés | 91 |
| kríziskezelés | 2 |
| közvetítés ellátásokhoz való hozzáféréshez -pénzbeli | 433 |
| közvetítés ellátásokhoz való hozzáféréshez -természetbeni | 301 |
| közvetítés másik szolgáltatáshoz | 21 |
| ebből (09-ből) átmenet gondozásba | - |
| közvetítés család-és gyermekjóléti központhoz | 15 |
| esetkonferencia | 3 |
| esetmegbeszélés | 32 |
| esetkonzultáció | 193 |
| szakmaközi megbeszélés | 6 |
| környezettanulmány elkészítésében való közreműködés | 5 |
| családlátogatás | 964 |
| adományközvetítés | 1122 |
| hátralékkezelési tanácsadás | 74 |
| munkavállalási, pályaválasztási tanácsadás | 42 |
| **összesen** | **7020** |

A szakmai tevékenységeket bemutató táblázatból látható, hogy 2024-es évben az adományosztás, az információnyújtás és *ügyintézésben* való segítségnyújtás voltak a leggyakrabban alkalmazott segítő tevékenységek.

Az ügyek, melyek intézésében segítséget nyújtottunk, széles körűek voltak: többek között pénzbeli ellátások igénylése, méltányossági nyugdíj emelés kérelmezése, települési támogatás igénylése, hivatalos levelek megfogalmazása, részletfizetési, illetve tartozás elengedésére irányuló kérelmek, gondosóra igénylés, bentlakásos intézményben való elhelyezés intézése, nyugdíjjal kapcsolatos ügyintézések, gondosórákkal kapcsolatos regisztráció-tájékoztatás stb.

Munkánk jelentős részét képezte az *információnyújtás* különféle ellátásokkal, illetve az ügyintézések menetével, helyszínével kapcsolatban.

Számos esetben segítettünk foglalkoztatással kapcsolatos ügyintézésben: önéletrajz írásban, e-mailben való elküldésében, álláskeresésben, munkáltatóval történő kapcsolatfelvételben, munkavállalással, pályaválasztással kapcsolatos tanácsadással. stb.

Életviteli *tanácsadást* nyújtottunk életvezetési problémák feltárásában, segítő beszélgetéseket folytattunk, segítettünk az élet különböző területeinek: család, munka, anyagi javak, egészség, kapcsolatok feltárásában, tanácsot adtunk az egyén, ill. család képessé tételére saját életének viteléhez.

A tavalyi évben a családsegítők által végzett *családlátogások* száma még tovább emelkedett, 902-ről **964-re** az előző évhez képest. A családlátogatások során az ügyfelek személyes életterébe tekinthetünk be, egy átfogóbb képet látunk a családról, a lakóhely minőségéről, közvetlen környezetéről, család összetételéről, működéséről, a családon belüli kommunikációról. Ilyenkor lehetőség nyílik azokkal a családtagokat is megismerni, akikkel más helyzetben nem találkozunk.

Az ügyfelekkel való együttműködés hatékonyságát nagymértékben befolyásolja, mennyire sikerül bizalmi kapcsolatot kiépíteni. Éppen ezért nagy szükség van a munkánkban a segítő beszélgetésekre és a tanácsadásra, a táblázatban olvasható magas számok is ezt mutatják.

A család-és gyermekjóléti szolgálat működésének alapja a jelzőrendszeri tagok együttműködése. A közös munka leggyakoribb formája 2024-ben az *esetkonzultáció* (193), amely az esetfelelős (családsegítő) és az esetkezelésbe bevont szakember között zajló, az adott esetre vonatkozó információcsere, tájékoztatás.

32 alkalommal történt *esetmegbeszélés*, amely problémákat feltáró, megbeszélő, illetve a gondozási folyamat feladatellátását egyeztető munkaformát jelent. Egy adott eset (gyermek vagy család) ügyében az összes, az aktuális probléma megoldásában érintett szakember bevonásával történik.

A tavalyi év során 3 *esetkonferencia* összehívására került sor. Az adott család ügyében tartott megbeszélésbe a családot és a családdal foglalkozó szakembereket is be kell vonni.

Az esetmegbeszélések, esetkonferenciák és esetkonzultációk összehívása az esetgazdák feladata. A jelzőrendszeri tagok is kezdeményezhetik a megbeszélések bármelyik formájának az összehívását, de szakmai indokoltságáról minden esetben az esetgazda dönt, egyeztetve a szakmai vezetővel. A megbeszélésekre minden jelzőrendszeri tag, aki érintett a probléma megoldásában, meghívást kap. Itt van lehetőségük a tapasztalatokat megosztani, a jelenlegi helyzetet elemezni, a várható eredményeket meghatározni, és az eredményességhez vezető lépéseket megbeszélni, a feladatokat kijelölni.

Mind a családszámok tekintetében, mind a problémák halmozott száma és a problémák súlya tekintetében elmondható, hogy a 2024-es évben jóval több és összetettebb megoldandó problémára kellett fókuszálnunk, mint az előző években. Bár a 2024. év statisztikai számai nem mutatnak nagy kiugrást az előző évhez képest, de ez csupán azt jelenti, hogy a magas problémaszám maradt, a megoldandó feladatok száma sajnos nem csökkent

**A prevenciós programok**

A Szolgálat gondozási tevékenysége mellett, fontos szerepet tölt be a megelőző, prevenciós szolgáltatás is.

A korábbi évekhez hasonlóan 2024-ben is, július első péntekjétől augusztus közepéig minden pénteken szabadidős tevékenységeket szerveztünk iskoláskorú gyermekek számára. Programjainkon a részvétel ingyenes volt, melyen átlagosan 22 gyermek volt jelen a nyár folyamán.

A prevenciós tevékenységeinket többféle céllal is szükségesnek tartjuk működtetni.

Elsőként közvetlen segítséget kívánunk nyújtani a különféle nehézségekkel küzdő gyermekeknek, gyermekes családoknak, valamint szeretnénk tartalmas szabadidős tevékenységekbe bevonni őket.

Emellett igyekszünk elősegíteni a gyermekek szocializációját, konfliktusmegoldó képességük fejlődését.

A helyi vállalkozók, cégek felajánlásainak, valamint az önkormányzat támogatásának köszönhetően 2024-es évben is gazdag és tartalmas programokat sikerült összeállítani a gyermekek számára.

A Nyári Játszóházi programjaink nyitottak, a környező településen élő gyermekek számára is. A tavalyi évben azt tapasztaltuk, hogy többnyire olyan gyermekek jelentek meg ezeken a programokon, akik nincsenek a Szolgálat látókörébe, de a szülők munkavállalása miatt, problémás a gyermek felügyeletének a megoldása. Sok esetben a rászoruló gyermekek szülei nem biztosítják ezt a lehetőséget a gyermekiknek, különféle indokokra hivatkozva.

***A 2024-es év Nyári Játszóház programjai***

|  |  |
| --- | --- |
| **dátum** | **nyári programok** |
| **2024.07.05.** | Báta Kegyhely játszótér, fagyizás |
| **2024.07.12.** | Csiga-Biga Alapítvány Kutyaterápiás foglalkozás (Bátaszék) |
| **2024.07.19.** | Szászvár Pöttöm vidéki park látogatása |
| **2024.07.26.** | Decsoki kézműves bonbonkészítés |
| **2024.08.02.** | Fadd Meseház Játszótér |
| **2024.08.09** | Petrics Mézeskalács Múzeum látogatása  Szekszárd |
| **2024.08.15.** | Lubickolás a strandon (Bonyhád) |

Év közben két alkalommal hirdettünk meg kézműves foglalkozást, de érdeklődés hiányában elmaradt.

**Adományosztás**

Intézményünk egész évben fogadja a ruha- és bútor felajánlásokat, melyeket a rászorulók között osztunk szét.

A tavalyi évben ruhabörze megtartására 4 alkalommal került sor.

Ezenkívül, egész évben elérhető volt Szolgálatunknál a felnőtt és gyermek ruházat, melyet a lakossági felajánlásokból tudtunk biztosítani a rászorulók számára.

Több alkalommal érkezett konyhai eszköz felajánlás. Szolgálatunk az elmúlt évben 3 alkalommal szervezett „Csetresbörzét”.

Bútorfelajánlás is többször érkezett az év során melyek a felajánlótól közvetlenül a rászoruló családokhoz kerültek, mert ezeknek a tárolására nincs helykapacitásunk. Ezekben az esetekben közvetítői feladatokat láttak el a családsegítők.

Bátaszék Város Önkormányzati támogatásának, a helyi vállalkozók, cégek és magánszemélyek felajánlásainak köszönhetően, a húsvéti ünnepek alkalmából tartós élelmiszercsomaggal tudtuk támogatni a városban nehéz körülmények között élő lakosokat. (180 fő).

Karácsonykor szintén 180 családot tudtunk tartós élelmiszercsomaggal segíteni, amivel igyekeztünk könnyebbé tenni számukra az ünnepek nehézségeit.

2024-ben ismét megrendezésre került a gyermekek karácsonyi ünnepsége. A lakossági felajánlásoknak köszönhetően, összesen 108 gyermeknek tudtunk karácsonyi csomagot összeállítani és átadni. A gyermekcsomagokban ruha, játék, könyvek, édesség volt.

Mikulás csomagajándékozásban is részesült 160 gyermek, egy helyi vállalkozó jóvoltából.

Év közben a meglévő készletből biztosítani tudtunk alapvető tartós élelmiszereket a krízishelyzetbe került családok, egyedülállók részére. Többször volt tapasztalható az, hogy az ügyfelek, tudván ennek a készletnek a meglétét, próbálták helyzetüket rosszabb színben feltüntetni az általuk vélt krízishelyzetre való hivatkozással, annak reményében, hogy többször jussanak ehhez az akár több ezer forint értékű alkalmi segélycsomaghoz.

**Iskolai közösségi szolgálat teljesítése**

Intézményünk lehetőséget biztosított a nemzeti köznevelésről szóló törvény szerint az érettségi bizonyítvány kiadásához szükséges ötven óra iskolai közösségi szolgálatteljesítéséhez. Több középiskolával írásbeli szerződés megkötésére került sor az iskolai közösségi szolgálat teljesítése kapcsán. Több éve végeznek a diákok a Család- és Gyermekjóléti Szolgálatnál közösségi munkát, segítve ezzel a gyermekprogramok lebonyolítását.

A tavalyi évben 1 diák segítette munkánkat kísérőként a nyári játszóház programjain amikor vidéki helyszínre utaztunk.

**Önkéntesek bevonása**

2024-es évben 5 fő önkéntes személy volt. Az egyes rendezvények értesítéseinek kézbesítésénél, az élelmiszer csomagok összeállításában, valamint a 70 éven felüliek karácsonyi ünnepségének előkészületeiben nyújtottak segítséget.

**Speciális szolgáltatások közvetítése**

Intézményünk segítséget nyújt jogi és pszichológiai speciális szolgáltatások közvetítésében is. Az ügyfeleknek lehetősége volt fejlesztő pedagógushoz, mediációra való közvetítésre, jogi szolgáltatásra, valamint lehetőség volt fogyatékosságügyi tanácsadásra is. 2025 évtől lehetőség van már rajzelemző szakemberhez, családkonzultáció és párkonzultációra valamint gyásztanácsadásra történő delegálásra.

A szakemberekhez történő delegálásban a családsegítők közvetítői szerepet vállaltak.

**Szünidei szociális gyermek étkeztetés**

A szünidei gyermekétkeztetés felmérésében segítséget nyújtott Szolgálatunk. A Polgármesteri Hivataltól kapott tájékoztatás alapján, a 328/2011 (XIII.29.) Korm.rendelet 13/B § (4) bekezdése értelmében felkerestük azokat a családokat, akik nem jeleztek vissza az étkeztetés igénybevételéről. Több esetben pótoltuk az elveszett igénylőlapokat és segítettünk a kitöltésben.

**Bevásárlásban segítségnyújtás**

A tavalyi évben több alkalommal segítettek a családsegítők bevásárlásban, illetve gyógyszerkiváltásban azoknak, akik egészségi állapotuk miatt csak időlegesen nem tudták megoldani a bevásárlást, illetve nem volt családtag vagy ismerős, aki segítséget tudott volna nyújtani a kialakult nehéz helyzetben.

**Civil szervezetekkel való kapcsolataink**

A Katolikus Karitasz, Szolgálatunk bevonásával, ruhanemű felajánlással, élelmiszer csomagokkal, játékokkal, tisztálkodási szerekkel segítette a rászoruló családokat. Több éves kölcsönös segítő kapcsolatot ápolunk velük.

A MORZSU Egyesület kisgyermekes családoknak nyújt közösségi, fejlesztő programokat, ahova a Szolgálatunkkal kapcsolatban álló kisgyermekeket és szüleiket tudtuk delegálni.

**IV. A gyermekek napközbeni ellátása**

**Bátaszéki Mikrotérségi Óvoda, Bölcsőde és Konyha**

***Gyermekek napközbeni ellátása 2024***

***Bátaszéki Mikrotérségi Óvoda, Bölcsőde és Konyha***

**Intézményegységek**

Székhely óvoda: **Bátaszéki Mikrotérségi Óvoda, Bölcsőde és Konyha** 225 férőhely

Bátaszék Hunyadi u. 44/a

Tagintézményei:

**Alsónyéki óvoda** 30 fh

Alsónyék Fábián P.u. 3.

**Pörbölyi óvoda** 25 fh

Pörböly Óvoda u. 3.

**Alsónánai óvoda**  20 fh

Alsónána Kossuth u. 37.

Bölcsőde: **Bölcsőde** Bátaszék Perczel u.1. 24 fh

Konyha: Bátaszék Budai u.11.

Pörböly Óvoda u. 3.

A gyermekvédelmi feladatok ellátását a bölcsődében a Gyermekek védelméről és a Gyámügyi igazgatásról szóló 1997. évi XXXI. törvény szabályozza.

A gyermekvédelem egyik első jelző intézménye a bölcsőde. Fő feladatunk a prevenció és a lehetséges korrekció, amely minden bölcsődében gondozott, nevelt kisgyerekre és azok családjára is kiterjed. Folyamatos kapcsolatot tartunk fenn a Védőnői Szolgálattal, a Családsegítő és Gyermekjóléti Szolgálat munkatársaival, a jelzőrendszer tagjaival. Figyelemmel kísérjük a bölcsődénkbe felvett gyermek gondozottságát. Szükség esetén az észlelt problémáról megfigyeléseink alapján írásbeli jelzést teszünk a Gondozási Központ felé, vagy családlátogatást kezdeményezünk. Igény szerint tanácsadást nyújtunk a szülőknek.

**Bölcsőde 2024. évértékelő beszámoló**

A bölcsődei csoportokban a felvétel egész évben folyamatosan zajlott.

Mindkét csoportban vegyes korosztály szerint kerültek a gyermekek elhelyezésre.

A csoportokban a gyermekek napirendjét évszaknak, a gyermek korának és fejlettségi szintjének megfelelően alakították ki a kisgyermeknevelők. A folyamatos napirenddel a gyermekek nyugalma és felügyelete biztosított volt. A nevelők munkarendje is ehhez igazodik, az „ölelkezési idő” az ellátás intenzív részére esik.

A bölcsődei dajka munkarendje is úgy lett kialakítva, hogy a nap túlnyomó részében aktívan részt tudjon venni a csoportok életében.

A gyermekek játéktevékenységébe ágyazva jelenítettük meg a nevelés/tanulás egyes területeit. (anyanyelvi-, irodalmi-, ének-zenei-, vizuális-, környezeti-, matematikai- és testnevelés) Ezekhez választottuk az odaillő ábrázolási technikákat, dalokat és mondókákat, mozgásos játékokat. A játék feltételeinek megteremtésével igyekeztünk minél több élményhez juttatni gyermekeinket.

A tevékenységek során a nevelés legfőbb pozitív eszközeit alkalmaztuk.(megerősítés, dicséret, elismerés)

Kiemelt célunk volt a gyermekek egészségvédelme, a prevenció, a lehető legoptimálisabb nevelési körülmények biztosítása. A mindennapos mozgással, tornával próbáltunk hozzájárulni az egészségük megőrzéséhez, igyekeztünk minden nap szabad levegőn tartózkodni a gyerekekkel.

Étkezésnél szintén a kisgyermek egyéni igényeit tartottuk szem előtt, figyelve a helyes étkezési szokások elsajátítására, kialakulására.

Megfelelő időt biztosítottunk a gyermekek számára a délutáni pihenésre, egyénileg gondoskodtunk a nyugodt alvás feltételeiről.

Meleg, szeretetteljes odafordulással, a gyermek életkori és egyéni adottságait, fejlettségét, pillanatnyi fizikai – és pszichés állapotát, hangulatát figyelembe véve segítettük harmonikus fejlődésüket. A kisgyermeknevelők játékba való kapcsolódása a gyermek igényeihez igazodott.

A gondozás során is egyéni szükségleteket elégítettünk ki, segítve a gyermeket az önállóság kialakulásában.

A gyermekek egyéni testi- és értelmi fejlődését, tevékenységét a fejlődési naplóban, összegeztük.

A napi jelenlétet, hiányzást és történéseket a csoportnaplóban jegyeztük fel.

A bölcsődébe újonnan érkező gyermekeknél családlátogatáson vettünk részt, melyről feljegyzést készítettünk az adott gyermek fejlődési naplójában.

A szülőkkel való kapcsolattartást a napi szintű személyes beszélgetéssel, tájékoztatással, családlátogatás alkalmával valamint szülői értekezlet, szülőcsoportos beszélgetések, fogadó órák tartásával biztosítottuk.

A bölcsődével kapcsolatos általános tudnivalókat írásos formában az átadó faliújságján helyeztük el.

Az élelmezésvezetővel a kapcsolattartás heti rendszerességgel zajlott az év folyamán telefonos és elektronikus egyeztetéssel. Az étrend mindig változatos, idényszerű. A gyermekek életkorának, és fejlettségének, ízlésének igyekszünk megfelelőt választani.

A bölcsőde gyermekorvosával, a Védőnői- és Gyermekjóléti Szolgálat munkatársaival folyamatosan tartottuk a kapcsolatot. A Védőnői Szolgálat szakemberei látogatták az intézményünket, így figyelemmel kísérték a körzetükből a bölcsődébe került gyermekeket.

A Gondozási Központban az év folyamán, havonta esetmegbeszéléseken, esetkonferenciákon vettünk részt.

Az év folyamán az óvodába is többször ellátogattunk. Meghívást kaptunk különböző alkalmakra, ünnepségekre, kiállításokra, melyen örömmel részt vettünk.

Bölcsődék napjával kapcsolatban, szülői felmérést készítettünk, amely alapján, nem kérte egy család sem az ellátást, így ügyeletet nem kellett biztosítanunk. Ezen a napon, kolleganőnk Kovácsné Kálmán Szilvia felelevenítette számunkra az elsősegélynyújtás alapjait, majd csapatépítő programon vettünk részt.

Intézményünkben, Hegedűs Judit főiskolai hallgató, a gyakorlatát töltötte.

Két kisgyermeknevelő, az intézmény által költség térített akkreditált továbbképzésen vett részt az év folyamán.

**Dolgozói létszám alakulása:**

Kisgyermeknevelők száma: 4 fő

Bölcsődei dajka: 1 fő

**Munkarend:**

**Kisgyermeknevelők:**

6.00-13.00

7.00-14.00

9.00-16.00

10.00-17.00

**Bölcsődei dajka:**

7.45-15.45

Az intézmény 6:00-17:00 –ig tart nyitva.

A kisgyermeknevelők állandó munkarendben dolgoztak.

**Az intézmény alapfeladatai, alaptevékenységei**

Az intézmény az alaptevékenységeit az alapító okiratban meghatározottak szerint látja el.

A bölcsőde az alapfeladatait a Bölcsőde Szakmai Programja szerint végzi.

**Bölcsődei statisztikai mutatók 2024**

2024-ben a 2 bölcsődei csoportban lévő férőhelyek száma: 24 fő

2024-es évben a beíratott gyermeklétszám: **42** fő volt

Jövedelmi helyzetből kifolyólag ingyenesen étkezést igénylők száma: **16 fő**

Hátrányos helyzetű és rendszeres gyermekvédelmi kedvezményben részesült: **1 fő**

Három vagy több gyermekes: **7 fő**

Tartós beteg: **9 fő**

Fizetős: 9 fő

|  |  |  |  |  |  |
| --- | --- | --- | --- | --- | --- |
|  | **Nyitvatartási napok száma** | **Beíratott gyermekek száma** | **Ellátást igénybe vevők száma** | **Távollétek száma** | **Részvételi arány a beíratott gyermekekhez viszonyítva** |
| Jan. | 22 nap | 24 fő | 300 | 202 | 59% |
| Febr. | 21 nap | 25 fő | 365 | 139 | 72% |
| Márc. | 19 nap | 24 fő | 350 | 106 | 76.5% |
| Ápr. | 20 nap | 24 fő | 273 | 207 | 57% |
| Máj. | 21 nap | 24 fő | 395 | 111 | 78.5% |
| Jún. | 20 nap | 24 fő | 333 | 147 | 69.5% |
| Júl. | 20 nap | 24 fő | 281 | 199 | 51% |
| Aug. | 13 nap | 24 fő | 234 | 78 | 46.5% |
| Szept. | 21 nap | 17 fő | 259 | 38 | 85.5% |
| Okt. | 22 nap | 20 fő | 319 | 99 | 78.% |
| Nov. | 20 nap | 22 fő | 315 | 102 | 76.5% |
| Dec. | 20 nap | 22 fő | 293 | 147 | 67% |
| **Össz.** | **239nap** |  | **3717** | **1575** | **Átlag:68 %** |

**V. Felügyeleti szervek által lefolytatott ellenőrzések megállapításai**

**Szakmai ellenőrzések**

2024-ben nem történt szakmai ellenőrzés.

Az utolsó 2022. május 26-án történt a Tolna Megyei Kormányhivatal Hatósági Főosztálya által. Számottevő hiányosságot nem találtak ekkor Szolgálatunknál. A következő ellenőrzésre 2025.04.30-án került sor.

**VI. Összegezés, a jövőre vonatkozó javaslatok, célok meghatározása**

Ügyfélkörünk száma némileg csökkent 2024-ben, de a problémák sokszor fokozódtak, halmozódtak, és egyre összetettebbé váltak.

A beszámolóból kitűnik, hogy a családok egyre kevésbé tudnak megbirkózni a gyermeknevelés felelősségével, a szülői kötelezettségek teljesítésével. Ennek egyik oka lehet a családokban megjelenő negatív társadalmi változások (pl.: munkanélküliség, az elszegényedés stb.), ugyanakkor legalább ekkora probléma lehet a szülők felkészületlensége a gyermekvállalásra, gyermeknevelésre.

Az intézmény feladata a településen élő emberek problémáinak folyamatos figyelemmel kísérése, szolgáltatásainak a változásokhoz való igazítása.

Meglátásom szerint, az intézmény ellátási területén a jelzőrendszer aktívan és hatékonyan működik, amely nagymértékben elősegíti a munkavégzést.

Erre nagyon nagy szükségünk lesz a jövőre nézve is, mert a családok, gyermekek problémái egyre magasabb arányba fognak előkerülni. Szembetűnőek azok a kedvezőtlen társadalmi, gazdasági változások, az elszegényedés folyamata, melyek közvetlenül érintik a családokat.

A Szolgálat tevékenységi köre komplex. A családsegítők feladata is egyre sokrétűbb úgy, hogy egyre több jogszabályi feladatot kell ellátni, minimális munkavállalói létszámmal. A családsegítők szaktudásán és teherbírásán túl, sok múlik a kreativitásukon és a napi hozzáállásukon, mely meghatározza, hogy mennyire képesek mozgósítani a kliensek külső és belső erőforrásait. Fontos cél, hogy eloszlassuk a negatív előítéleteket és a köztudatban lévő „hatósági megmondó ember” tévhitet.

Meglátásunk, hogy a gyermekvédelem részéről a jogalkotó sokszor irreális elvárásokat állít fel, betarthatatlan munkafolyamatokkal, amihez társadalmi és anyagi megbecsültséget nem társít. Sajnálatos módon, az utóbbi időben, egyre több szakember hagyja el a gyermekvédelem területét!

A jövőre vonatkozó célok meghatározása

1. Az észlelő-és jelzőrendszeri tagok együttműködésének fenntartása, a rendszer stabilitásának továbbiakban történő megvalósulása.
2. Az inaktív jelzőrendszeri tagokkal történő aktívabb viszony kialakítása, verbális szinten történő kapcsolat erősítése.
3. A kapcsolatrendszer bővítése.
4. A szakemberektől érkező jelzések írásban történő rögzítése (szükség szerint).
5. A jelzőrendszeri megbeszélések havonta történő megtartása, az azon való részvételi szándék erősödése.
6. A Gyvr. gördülékeny használata, ezáltal a szakmai munka színvonalának emelése.
7. A Nyári Játszóházi programok megszervezése, rászoruló gyermekek körében történő nagyobb népszerűsítése.
8. A Szekszárdi Humánszolgáltató Központtal történő kapcsolat erősítése, megbeszélések rendszeresítése a két intézmény között.
9. Legalább 2 szakmai nap megszervezése.
10. Csoportos szupervízó megszervezése és megtartása
11. Kiemelt célként fogalmazódik meg a kollégák szakmai megsegítésére szupervízión való részvétel. További cél a szakmai továbbképzéseken részvétel, intézménylátogatások.
12. Raktározási gondok kezelésére, megoldás keresés.

Az idősek és a pszichiátriai kezelt vagy kezeletlen ellátottak esetében, egyre többször szembesülünk az ellátórendszer telítettségével a várólisták magas számával.

Az ellátórendszerben tapasztalható hiányosságok megnehezítik a családok eredményes gondozását, segítését, mely határozottan érzékelhető az egészségügy, az oktatás és a szociális ellátás területén. A felnőtt és gyermekkorú pszichiátriai betegek ellátása akadályozott a hosszú várakozási idő miatt. Szükség lenne az idősotthoni elhelyezés bővítésére, valamint speciális otthonok férőhelyszámának növelésére.

Az utóbbi időben a családjából kiemelt gyermekek esetében, problémát jelentett a gyermekek elhelyezése, ezért szükséges lenne a nevelőszülői hálózat és az intézményi létszámok bővítésére.

**VII. Bűnmegelőzési program**

Az önkormányzat bűnmegelőzési programja 2021-ben került elfogadásra. Emellett a Gondozási Központ gyermekjóléti prevenciós programjai kiemelten a szabadidő eltöltésére és az iskolai szociális munkára összpontosítanak, azt a célt szolgálják, hogy megvédjék a gyermekeket a szociális környezet káros, bűnözésre sarkalló hatásaitól.

**VIII. Az önkormányzat és a civil szervezetek közötti együttműködés**

Az önkormányzat igyekszik jó kapcsolatot kialakítani a városban működő civil egyesületekkel, számos közös rendezvénnyel büszkélkedhet. Azonban ezt az együttműködést tovább kell erősíteni annak érdekében, hogy a jól működő jelzőrendszer tagjaiként elősegítsük a gyermekek családban történő nevelkedését, megelőzzük a veszélyeztetettségüket.